title: GeForce 400 -sarja

text: Sarjan näytönohjaimet tukevat IEEE 754-2008 -mallin mukaista liukulukulaskentaa ja niissä on monitasoinen välimuistihierarkia. Nvidia on rajoittanut sarjan Double precision -suorituskykyä, mikä on sarjan huippukortissa 630 gigaflopsia. Nvidia julkaisi myöhemmin vuonna 2010 GTX 470 -näytönohjaimen, jossa oli yksi SM vähemmän kuin GTX 480 -näytönohjaimessa, mistä seurasi ohjaimessa olevien CUDA-ytimien määrän laseminen 448. GTX 470 -näytönohjaimessa on myös neljä tekstuuriyksikköä sekä kahdeksan ROP-yksikköä vähemmän GTX 480 -korttiin nähden. Laskentayksiköiden pienemmän määrän ja ytimen alhaisemman kellotaajuuden seurauksena GTX 470 -piirillä on huomattavasti vähäisempi virrankulutus GTX 480 nähden.


title: GeForce 400 -sarja

text: Sarjan muut näytönohjaimet käsittävät GTX 465-, GTX 460- ja GTX 460 -näytönohjaimet. GTX 460 julkaistiin kahtena eri versiona, joista toisessa oli gigatavun muistimäärä ja toisessa pienempi 768 megatavun muistimäärä. GTX 465 -näytönohjaimessa on 352 Stream-ydintä, 32 ROP-yksikköä, sekä 256 bittiä leveä muistiväylä. GTX 460 -kortissa on taas vastaavasti 1 gigatavun muisti, 336 Stream-suoritinta, sekä 32 ROP-yksikköä, eli kortti oli muistimäärää ja ROP-yksiköitä lukuun ottamatta karsitumpi kuin GTX 465. GTX 460 -kortin 768 MB mallissa arvot ovat muutoin identtiset, mutta ROP-yksiköistä on karsittu kahdeksan pois (24 jäljellä) ja muistiväylä on kavennettu 192-bittiseksi.


title: GeForce 400 -sarja

text: Myöhemmin Nvidia julkaisi GF106 koodinimellisen GTS 450 -näytönohjaimen, jossa oli 192 CUDA-ydintä, 32 tekstuuriyksikköä ja 16 ROP-yksikköä. Muistiväylä oli 128-bittinen.


title: A Kylie Christmas

text: A Kylie Christmas on australialaisen laulajan Kylie Minoguen viides EP-levy. Sen julkaisi 30. marraskuuta 2010 levy-yhtiö Parlophone. Toinen versio nimeltään "A Christmas Gift" julkaistiin 1. joulukuuta 2010.


title: Kotangenttilause

text: Trigonometriassa kotangenttilause on kolmioon liittyvä tulos. Olkoon kolmion formula_1 sivujen pituudet formula_2, missä formula_3 on kulmaa formula_4 vastaava sivu jne. Olkoon lisäksi formula_5 ja formula_6 kolmion sisään piirretyn ympyrän säde. Tällöin kotangenttilauseen mukaan on voimassa


title: Kotangenttilause

text: ja edelleen sisäänpiirretyn ympyrän säteeksi saadaanhttp://www.cut-the-knot.org/triangle/InExCircles.shtml


title: Aurélien Chedjou

text: Aurélien Bayard Chedjou Fongang (s. 20. kesäkuuta 1986 Douala, Kamerun) on kamerunilainen jalkapalloilija. Hän edustaa turkkilaista Galatasarayta ja on pelipaikaltaan keskuspuolustaja.


title: Aurélien Chedjou

text: 25. toukokuuta 2013 Chedjou siirtyi turkkilaisseura Galatasarayhin nelivuotisella sopimuksella. Hänestä maksettiin 6,3 miljoonan euron siirtokorvaus.


title: In the Army Now

text: In the Army Now on englantilaisen Status Quo -yhtyeen vuonna 1986 ilmestynyt, järjestyksessään 19. albumi. Albumin nimikappale on alun perin hollantilaisen Bolland & Bolland -duon vuonna 1981 levyttämä kappale, josta Status Quo teki selvästi rokkaavamman sovituksen. Albumin kansikuva on mukaelma toisen maailmansodan aikaisesta kuuluisasta valokuvasta "Iwo Jiman lipunnosto".


title: In the Army Now

text: Suomessa albumi nousi Suomen viralliselle listalle, jolla se vietti 18 viikkoa yltäen sijalle 15.


title: Zhang Zhaozhong

text: Zhang Zhaozhong (; s. 6. huhtikuuta 1952 Hebein maakunta, Kiina) on kiinalainen sotateoreetikko ja professori Kansan vapautusarmeijan kansallisen puolustuksen sotakorkeakoulussa. Hänen sotilasarvonsa on kontra-amiraali.


title: Zhang Zhaozhong

text: Zhang valmistui vuonna 1978 Pekingin yliopistosta, jossa hän opiskeli itämaisia kieliä. Hän puhuu arabiaa, japania ja englantia. Hän työskenteli tulkkina ja opiskeli myös sotakorkeakouluissa Kiinassa ja Britanniassa. Hän on voittanut useita kansallisen ministeriön ja armeijan tiedepalkintoja. Vuodesta 1992 lähtien Zhang on ollut suosittu sotilasasioiden kommentaattori valtiojohtoisten televisiokanavien uutislähetyksissä.


title: Zhang Zhaozhong

text: Zhang tunnetaan ulkomailla toteutuneista ennustuksistaan koskien Persianlahden sotaa ja myös virheellisistä ennustuksista CCTV:n suorissa lähetyksissä myöhemmin Irakin sodan aikana. Hänet tunnetaan myös joistakin harhaanjohtavista kommenteista, joiden tarkoituksena on ollut peitellä Kiinan todellista sotilaallista voimaa. Näistä tunnetuimmassa tapauksessa hän dramaattisesti kielsi kiinalaisen häivesuihkuhävittäjä Chengdu J-20:n olemassaolon liioittelemalla yhdysvaltalaisten teknologista etumatkaa.


title: Zhang Zhaozhong

text: Vastavuoroisesti Zhang ilmaisee ajoittain alentavia mielipiteitä Yhdysvaltain sotilaallisesta tasosta. Esimerkiksi vuonna 2012 hän sanoi, että Yhdysvallat tulisi ”juoksemaan kuin jänis”, jos Kiina aloittaisi sodan Japania vastaan Senkakusaaria koskevan kiistan vuoksi. Hän myös esitti, että Kiina saattaisi käyttää siviilikalastusaluksia itsemurhaiskuihin Yhdysvaltain laivastoa vastaan.


title: Zhang Zhaozhong

text: Yhdysvaltain armeijan esitellessä uudenlaista asettaan, ensimmäistä elektromagneettista raidetykkiä, Zhang sanoi CCTV:n lähetyksessä Kiinassa monin paikoin vallitsevan paksun savusumun olevan paras puolustus tätä laserasetta vastaan. Hän joutui myöhemmin tarkentamaan lausuntoaan sanomalla, että hänen ei ollut tarkoitus puhua savusumun puolesta vaan ainoastaan arvioida laseraseen heikkouksia.


title: Nuri Mustafi

text: Nuri Mustafi (s. 16. maaliskuuta 1983) on makedonialainen jalkapalloilija, joka edustaa Makedonian 1. liigan FK Shkëndijaa.


title: Nuri Mustafi

text: Hän on aikaisemmin pelannut usean vuoden ajan Ruotsin kahdella korkeimmalla sarjatasolla. Allsvenskanissa Mustafi esiintyi kahden kauden aikana yhteensä 33:ssa ottelussa GIF Sundsvallin riveissä. Kaudella 2007 hän edusti Suomen kolmanneksi korkeimmalla sarjatasolla Kakkosessa pelannutta FC PoPaa, josta Mustafi siirtyi talvella 2008 Ruotsin pääsarjaan.


title: Nuri Mustafi

text: Mustafin veli Nebi Mustafi on pelannut Veikkausliigassa FC Hakan ja MYPA:n joukkueissa.


title: Ruskokäärmekotka

text: Ruskokäärmekotka ("Circaetus cinereus") on haukkojen heimon sukuun kuuluva lintu. Sitä tavataan Saharan eteläpuolisen Afrikan maista Angolassa, Beninssa, Botswanassa, Burkina Fasossa, Burundissa, Kamerunissa, Keski-Afrikan tasavallassa, Tšadissa, Kongossa, Norsunluurannikolla, Eritreassa, Etiopiassa, Gambiassa, Ghanassa, Guineassa, Guinea-Bissaussa, Keniassa, Liberiassa, Malawissa, Malissa, Mauritaniassa, Mozambiquessa, Namibiassa, Nigerissa, Nigeriassa, Ruandassa, Senegalissa, Sierra Leonessa, Somaliassa, Etelä-Afrikassa, Etelä-Sudanissa, Sudanissa, Swazimaassa, Tansaniassa, Togossa, Ugandassa, Sambiassa, Zimbabwessa.


title: Ruskokäärmekotka

text: Populaation suuruus arvioidaan kymmeniksi tuhansiksi, ja sitä pidetään vakaana.


title: Ruskokäärmekotka

text: Sen elinpiiriä ovat subtrooppiset ja trooppiset alavat kuivat autiomaat, metsät, savannit ja pensaikot.


title: Mustajalopähkinä

text: Mustajalopähkinä ("Juglans nigra") on jalopähkinäkasveihin kuuluva kesävihanta puu, joka kasvaa alkuperäisenä Yhdysvaltojen keski- ja itäosissa. Tämä saksanpähkinän sukulainen on jalopähkinöistä kaikkein pitkäikäisin ja suurikasvuisin. Se on myös yksi harvinaisimmista ja halutuimmista lehtipuulajeista Pohjois-Amerikassa. Sen suorasyisestä puusta valmistetaan muun muassa puuviilua, huonekaluja ja aseenperiä, ja sen voimakkaanmakuisia pähkinöitä käytetään leivonnaisissa ja jäätelöissä.


title: Mustajalopähkinä

text: Mustajalopähkinä on jalopähkinälajeista kaikkein pitkäikäisin ja suurikasvuisin. Suotuisissa olosuhteissa se voi saavuttaa usean sadan vuoden iän ja jopa 50 metrin korkeuden. Yleensä se kasvaa kuitenkin 21–27 metriä korkeaksi ja rinnankorkeusläpimitaltaan 60–120 senttimetriä paksuksi.


title: Mustajalopähkinä

text: Mustajalopähkinällä on syvä pääjuuri ja laaja sivujuuristo – tässä suhteessa se on välimuoto kuivien ja tuoreiden kasvupaikkojen puulajeista. Metsässä kasvaessaan se muodostaa korkean, suoran rungon ja avoimen, kupumaisen latvuksen. Avoimilla paikoilla runko jakautuu jo matalalta koheneviksi ja siirottaviksi haaroiksi. Runkoa peittää paksu ja syväuurteinen, tummanruskea kaarna; nuorissa puissa kaarna on vaaleampaa ja suomuista. Kuluvan vuoden versot ovat himmeän oranssinruskeat ja niiden ydin on lokeroinen. Kasvutavaltaan ne ovat jäykät, harvat ja epäsäännölliset.


title: Mustajalopähkinä

text: Mustajalopähkinällä on pienet, munanmuotoiset silmut ja suuret, syvät lehtiarvet. Tuoksuvat, parilehdykkäiset lehdet ovat 30–60 senttimetriä pitkät ja niiden lapa jakaantuu 9–21 lehdykkään. Yksittäinen lehdykkä on 6–13 senttimetriä pitkä, leveänsuikea, hienosahainen, pitkäsuippuinen ja ruoditon. Päätölehdykkä on pieni tai puuttuu kokonaan. Lehden alapinta on pehmeäkarvainen ja yläpinta lähes kalju. Väriltään lehti on vihreä tai tummanvihreä, syksyllä keltainen.


title: Mustajalopähkinä

text: Mustajalopähkinä on yksikotinen kasvi, jonka kukat puhkeavat yhtä aikaa lehtien kanssa – levinneisyysalueen eteläosissa huhtikuun puolessavälissä ja pohjoisosissa kesäkuun alussa. Saman yksilön emikukat puhkeavat yleensä ennen hedekukkia, joten itsepölytys on harvinaista. Hedekukissa on 20–30 hedettä, ja ne muodostavat jäykkiä, roikkuvia norkkoja edellisen vuoden versoihin. Pienissä, vihertävissä emikukissa on 2-vartaloinen emiö, ja ne kasvavat 2–5 kukan ryhmissä kuluvan vuoden versojen kärjessä. Emikukat hedelmöittyvät 2–5 vuorokauden kuluttua pölytyksestä, minkä jälkeen niistä kehittyy hedelmäsuojuksen suojaamia pähkinöitä. Pyöreähkö, nukkainen hedelmäsuojus on läpimitaltaan 4–6 senttimetriä ja muuttuu kypsyessään vihreästä tummanruskeaksi. Hedelmäsuojuksen sisältä paljastuu syys-lokakuuhun mennessä uurteinen, 3–4 sentin mittainen pähkinä, jonka sisässä on syötävä, makeanmakuinen siemen. Pähkinä putoaa maahan pian lehtien varistua.


title: Mustajalopähkinä

text: Mustajalopähkinä on hidaskasvuinen. Se alkaa tuottaa siementä jo nuorella iällä, avoimilla paikoilla kasvaessaan alle kymmenvuotiaanakin. Hyvät siemenvuodet kertautuvat noin kaksi kertaa viidessä vuodessa. Runsaimmillaan siementuotanto on 30 vuoden iässä ja pysyy tällä tasolla seuraavat sata vuotta. Lisääntyminen tapahtuu lähinnä siementen avulla. Siementen tärkeimpiä levittäjiä ovat oravat, jotka unohtavat osan talven varalle kätkemistään pähkinöistä maahan.


title: Mustajalopähkinä

text: Mustajalopähkinä on kotoisin Yhdysvaltojen keski- ja itäosista, tosin pohjoisrajan tuntumassa sitä tavataan satunnaisemmin. Se on yleisimmillään Appalakeilla ja Keskilännen laaksoissa ja alangoilla, erityisesti Kansasin osavaltiossa. Pohjoisimmillaan lajia esiintyy Vermontissa, Massachusettsissa, New Yorkissa, Etelä-Ontariossa, Michiganin keskiosissa ja Etelä-Minnesotassa. Lännessä se on levittäytynyt Etelä-Dakotan itäosiin, Koillis-Nebraskaan, Länsi-Oklahomaan ja Texasin keskiosiin. Etelässä levinneisyysalue ulottuu Louisianaan, Mississippiin, Luoteis-Floridaan ja Georgiaan – Mississippijoen laaksosta ja suistosta se puuttuu kuitenkin kokonaan.


title: Mustajalopähkinä

text: Mustajalopähkinä viihtyy syvässä, kosteassa ja pH-arvoltaan neutraalissa maaperässä, joka läpäisee hyvin vettä ja sisältää paljon kalkkia ja ravinteita. Se kasvaa usein virtaavan veden äärellä, syvässä savimaassa tai alluviaalialueilla – samoilla alueilla, joilla maanviljely on kannattavaa.


title: Mustajalopähkinä

text: Mustajalopähkinää esiintyy 1 200 metrin korkeudelle asti, tavallisesti muiden lehtipuiden seassa, harvemmin puhtaina metsiköinä. Se sietää huonosti varjostusta, joten se menestyy monilajisissa metsissä vain pää- tai lisävaltapuuna. Parhaimmat kasvupaikat ovat usein samat kuin kentukinpapupuulla. Muita samoilla alueilla viihtyviä lajeja ovat lännentulppaanipuu, valkosaarni, kiiltotuomi, amerikanlehmus, amerikanpyökki, sokerivaahtera, tammet ja hikkorit. Mustajalopähkinän juurista erittyy jugloni-nimistä ainetta, joka on haitallista monille muille kasveille, erityisesti tomaatille ja omenalle.


title: Mustajalopähkinä

text: Mustajalopähkinän kasvukausi vaihtelee levinneisyysalueen pohjoisosien 140 päivästä Länsi-Floridan 280 päivään. Vuotuinen sademäärä on pienimillään alle 640 millimetriä Pohjois-Nebraskassa ja enimmillään 1 780 millimetriä Appalakkien rinteillä Tennesseessä ja Pohjois-Carolinassa. Vuoden keskilämpötila vaihtelee pohjoisen 7 celsiusasteesta etelän 19 asteeseen. Suotuisimmilla kasvupaikoilla vuoden keskilämpötila on 13 celsiusastetta ja vuotuinen sademäärä vähintään 890 millimetriä.


title: Mustajalopähkinä

text: Mustajalopähkinä on yksi kysytyimmistä lehtipuulajeista Pohjois-Amerikassa. Sen puuaines on suorasyistä, raskasta ja iskunkestävää ja pärjää hyvin vertailussa muiden amerikkalaisten lehtipuiden kanssa. Se säilyttää hyvin muotonsa uunikuivauksessa ja on helposti työstettävissä niin käsityökaluilla kuin koneillakin. Puupinta on viimeisteltynä samettisen sileä ja sitä koristaa kaunis syykuvio.


title: Mustajalopähkinä

text: Mustajalopähkinästä valmistetaan teollisesti puutavaraa ja puuviilua, joista tehdään edelleen muun muassa arvohuonekaluja, sisustuspaneeleja ja aseenperiä. Hidaskasvuisuutensa vuoksi sitä viljellään kuitenkin vähän, ja suurin osa kaupalliseen käyttöön päätyvästä puusta saadaan yksittäin kaadetuista puista. Jauhettuja pähkinänkuoria hyödynnetään esimerkiksi suihkumoottoreiden puhdistuksessa, öljynporausnesteen lisäaineena, dynamiittien täyteaineena, autonrenkaiden kitkan parantamiseksi, puhallusaineena maalinpoistossa, savukaasujen suodatuksessa sekä hyönteismyrkkyjen apuaineena. Teollisen käytön lisäksi mustajalopähkinää käytetään koristekasvina ja hylättyjen kaivosten maisemoinnissa.


title: Mustajalopähkinä

text: Mustajalopähkinän pähkinöitä syödään sellaisenaan tai hunajan kanssa ja niitä käytetään kakkujen, makeisten ja jäätelön maustamisessa. Niitä kerätään jonkin verran myyntiin, vaikkakaan ei yhtä yleisesti kuin Euroopasta tuotua saksanpähkinää. Pähkinöitä käyttävät ravintona ihmisten lisäksi monet villieläimet. Jopa 10 prosenttia pohjoisamerikkalaisen mustaoravan ("Sciurus niger") ruokavaliosta voi koostua mustajalopähkinän pähkinöistä.


title: Mustajalopähkinä

text: Pohjois-Amerikan alkuperäiskansat hyödynsivät mustajalopähkinää monin tavoin: pähkinöitä syötiin ruoaksi, hedelmäsuojuksista saatiin mustaa väriainetta ja eri kasvinosista valmistettiin rohdoksia, joilla hoidettiin mielen ja kehon sairauksia. Puu mainitaan myös heidän luomismyyteissään.


title: Vientimarkkinoijakoulutus

text: Vientimarkkinoijakoulutus (VMK) oli Vientikoulutussäätiössä (The Finnish Institute of Export) ja sen seuraajassa Kansainvälisen Kaupan Koulutuskeskuksessa (Fintra, The Finnish Institute for International Trade) suoritettu vientimarkkinoinnin ja kansainvälistymisen erikoiskoulutusohjelma.


title: Vientimarkkinoijakoulutus

text: Vientimarkkinoijakoulutus tarjosi hyvien teoriatietojen lisäksi, monipuolista kielitaitoa ja erityisesti kulttuuriosaamista.Vientimarkkinoijakoulutus aloitettiin syksyllä 1967 ja viimeiset kurssilaiset valmistuivat keväällä 2004. Koulutusohjelman suoritti yhteensä noin tuhat henkeä.


title: Vientimarkkinoijakoulutus

text: Kansainvälistymiskoulutuksen uranuurtaja Suomessa


title: Vientimarkkinoijakoulutus

text: Vientimarkkinoijakoulutus oli suomalaisen kansainvälistymiskoulutuksen uranuurtaja. Helsingin Kauppakorkeakoulussa ei vielä 1960-luvulla ollut kansainvälisen markkinoinnin professuuria. Siksi koulutustoiminnan rahoitus päätettiin kanavoida säätiömuotoisena vuonna 1962 perustetun Vientikoulutussäätiön kautta.


title: Vientimarkkinoijakoulutus

text: Vientikoulutussäätiö ja vuodesta 1990 alkaen Fintra, joksi sen nimi muutettiin toiminnan monipuolistumisen vuoksi, tarjosi monenlaisia vientimarkkinointiin sekä kansainvälistymiseen liittyviä koulutusohjelmia, seminaareja ja kielikoulutusta sekä yksilöille että yrityksille. Luennoitsijoina toimivat yrityselämän ammattilaiset sekä korkeakoulujen ja yliopistojen opettajat.


title: Vientimarkkinoijakoulutus

text: VMK-koulutusohjelmat


title: Vientimarkkinoijakoulutus

text: Kaksivuotinen VMK-ohjelma (Diploma in International Marketing Management) käsitti aluksi lukukauden mittaisen opintojakson kotimaassa, jonka jälkeen oli vuorossa vuoden kestävä työharjoittelu ulkomailla suomalaisen yrityksen tai kaupallisen edustuston palveluksessa. Lopuksi oli lukukauden mittainen opintojakso kotimaassa. Ensimmäinen kaksivuotinen VMK-kurssi aloitti syksyllä 1967. Viimeinen kurssi päättyi keväällä 2004.


title: Vientimarkkinoijakoulutus

text: Kaksivuotisen VMK-ohjelman rinnalla oli vuosina 1976-91 yksivuotinen VMK-ohjelma (Diploma in Export Marketing Management). Se oli koko lukuvuoden kestävää täyspäiväistä opiskelua kotimaassa ilman ulkomaan työjaksoa.


title: Vientimarkkinoijakoulutus

text: Koulutusohjelmiin kuuluivat opintomatkat Suomen tärkeimpiin vientimaihin Ruotsiin, Saksan Liittotasavaltaan ja Neuvostoliittoon, myöhemmin Venäjälle.


title: Vientimarkkinoijakoulutus

text: Sisäänpääsyvaatimukset


title: Vientimarkkinoijakoulutus

text: Opiskelijoiksi VMK-koulutusohjelmiin hyväksyttiin vuosittain 20 - 25 korkeakoulu- tai opistotutkinnon suorittanutta henkilöä. Valituilla tuli olla sopiva työkokemus, hyvä kolmen vieraan kielen taito, sekä alalle soveltuvat henkilökohtaiset ominaisuudet.


title: Vientimarkkinoijakoulutus

text: Sijoittuminen työelämään


title: Vientimarkkinoijakoulutus

text: Vientimarkkinoijakoulutuksen suorittaneet ovat sijoittuneet vaativiin asiantuntija -ja johtotehtäviin kansainvälisen liiketoiminnan eri osa-alueilla. Osa VMK:n suorittaneista asuu pysyvästi ulkomailla ja monet toimivat itsenäisinä yrittäjinä.


title: Vientimarkkinoijakoulutus

text: Osa maailmanlaajuista kansainvälistymiskoulutusta


title: Vientimarkkinoijakoulutus

text: Vientikoulutussäätiön ja Fintran pitkäaikaisena rehtorina toimi ekonomi, pääkonsuli Jaakko Harjula. Harjula toimi myös vuosia Maailmanlaajuisen kansainvälistymiskoulutusjärjestön IATTO (International Association of Trade Training Organisations) puheenjohtajana. Vuonna 2009 IATTO myönsi vuosikonferenssissaan Cannesissa "Lifetime Achievement Award" -palkintonsa pääkonsuli Jaakko Harjulalle. Palkinto myönnetään henkilölle, joka uransa aikana on merkittävästi vaikuttanut kansainvälistymiskoulutuksen kehittämiseen globaalilla tasolla.


title: Vientimarkkinoijakoulutus

text: PFA-kilta


title: Vientimarkkinoijakoulutus

text: Vientimarkkinoijakoulutuksen käyneiden alumniyhdistyksenä toimii PFA-kilta eli Pro Finlandensi Arte ("suomalaisen toiminnan hyväksi").


title: Vientimarkkinoijakoulutus

text: Koulutustilat


title: Vientimarkkinoijakoulutus

text: Vientimarkkinoijakoulutus aloitti toimintansa vuonna 1967 Helsingissä Arkadiankatu 1:ssä olevissa toimitiloissa. Vuosina 1973-91 VMK:n koulutustilat olivat Kasarminkatu 44:ssä. Vuosina 1991-98 koulutusta annettiin Munkkisaarenkatu 2:ssa. Vuosina 1998-2004 VMK-kurssilaiset opiskelivat Kaupintie 2:ssa.


title: Torsten

text:
Torsten on pääasiassa Saksassa ja pohjoismaissa esiintyvä miehen etunimi, joka
merkitsee Tor-jumalan kiveä. Nimen muinaisskandinaavinen alkumuoto on ollut "Þórsteinn".
Suomessa nimi Torsten on vuoden 2009 loppuun mennessä annettu 2830 henkilölle. Nimestä on Suomessa käytössä myös muunnos Torsti.


title: Torsten

text: Torstenin nimipäivä on suomenruotsalaisen kalenterin mukaan 27. helmikuuta. Suomenkielisessä kalenterissa sama päivä on Torstin nimipäivä.


title: Iso-Kero

text: Iso-Kero ja Keski-Kero muodostavat keskikokoisen järven Kuusamossa, viitostien varressa kirkonkylän eteläpuolella. Järvi kuuluu Iijoen vesistöön. Suurin saari on Iso Käsmänsaari. Vesistöön on istutettu järvilohta, järvitaimenta, harjusta, planktonsiikaa sekä vaellussiikaa.


title: Blanco y Negro Records

text: Blanco y Negro Records (espanjaksi: "Valkoinen ja Musta") on WEA Records Ltd.:n tytäryhtiö, jonka perustivat Geoff Travis Rough Trade Recordsista sekä Mike Alway Cherry Redistä vuonna 1983. Michel Duval Les Disques du Crépusculesta oli myös mukana levy-yhtiössä. Kun Alway lähti, Alan McGee Creation Recordsista liittyi Blanco y Negroon.


title: Blanco y Negro Records

text: "Blanco y Negro" on toiminut lukuisten artistien levy-yhtiönä, kuten Bananaraman, Everything but the Girlin, The Jesus and Mary Chainin, Eddi Readerin, The Dream Academy, Dinosaur Jr.:n, Sudden Swayn, Bernthølerin, A Housen, Catatonian, The Veilsin ja kertoman mukaan Elizabet Frazerin, joka on Cocteau Twinsin entinen vokalisti. Yhtiö allekirjoitti sopimuksen myös folkryhmä Equationin sekä irlantilaislaulaja Cara Dillonin ja hänen kumppaninsa Sam Lakemanin kanssa.


title: Alavus-seura

text: Alavus-seura ry on vuonna 1946 perustettu kotiseutuyhdistys.


title: Alavus-seura

text: Puoluepoliittisesti sitoutumaton Alavus-seura vaalii ja taltioi kotiseutuperinnettä, kuten vanhaa esineistöä, julkaisuja ja toimintatapoja, järjestää tapahtumia sekä pyrkii syventämään Alavuden seudun entisten ja nykyisten asukkaiden tuntemusta ja kiinnostusta omaa kotiseutuaan kohtaan.


title: Alavus-seura

text: Alavus-seuran kokoelmat kattavat muun muassa Sotavanhuksen museon ja Pankkimuseon.


title: Fuhrmannin lause

text: Fuhrmannin lause on Geometriassa jännenelikulmioita käsittelevän Ptolemaioksen lauseen yleistys syklisille kuusikulmioille.


title: Fuhrmannin lause

text: Syklinen monikulmio muodostetaan merkitsemällä ympyrän kehältä kuusi pistettä, josta kaikki vierekkäiset pisteet yhdistetään toisiinsa janalla. Näin syntyy kuusikulmio, jolla on muihin kuusikulmioihin nähden joitakin erityispiirteitä jännenelikulmion tapaan. Syntynyt kuusikulmio on konveksi eli monikulmiolla on yksi avoin sisäosa, jossa kaikki kulmat ovat koveria. Jos kaksi muuta kuin kehän vierekkäiset pistettä yhdistää janalla, saadaan lävistäjiä joita on aina yhdeksän kappaletta. Kuusikulmiosta voidaan valita kolmella tapaa lävistäjä (keskilävistäjä), jonka kummallekin puolelle jää kaksi muuta kehäpistettä eli kuusikulmion kärkeä. Vierekkäiset pisteet yhdistäviä monikulmion sivuja kutsutaan vastakkaisiksi sivuiksi, sillä ne sijaitsevat aina oppositiossa toisiinsa nähden. Fuhrmann havaitsikin näiden keskilävistäjien ja vastakkaisten sivujen muodostamien yhdistelmien noudattavan laskennallista sääntöä, jota kutsutaan keksijänsä mukaan Fuhrmannin lauseeksi.


title: Fuhrmannin lause

text: Olkoon konveksi ympyrän sisään piirretyn kuusikulmion (vertaa edelle selostettuun) sivut formula_1 ja olkoon kuusikulmion lävistäjät formula_2 ja formula_3 valittu siten, että janoilla formula_4 ja lävistäjällä formula_5 ei ole yhteistä kuusikulmion kärkeä (keskilävistäjä ja vastakkaiset sivut), ja vastaavasti samoin on janoilla formula_6 ja lävistäjällä formula_7 sekä niin on myös janoilla formula_8 ja lävistäjällä formula_3. Tällöin on lävistäjien tulolle on aina voimassa


title: Jan Urban

text: Jan Urban (s. 14. toukokuuta 1962) on puolalainen jalkapallovalmentaja ja entinen hyökkääjä.


title: Jan Urban

text: Urban varttui Jaworznossa kaivosmiehen kuusilapsisessa perheessä. Hän aloitti pelaajauransa paikallisessa Viktoria Jaworznossa, josta siirtyi juniorivuosiensa jälkeen Zagłębie Sosnowieciin. Hän teki seurassa vahvan läpimurron pelaten neljän kauden aikana 113 ottelua ja iskemällä 23 maalia. Vuonna 1985 hän siirtyu KS Górnik Zabrzeen, jossa hän kuului seuran kultaiseen ryhmään voittaen kolme perättäistä Puolan liigan mestaruutta. Kaudella 1987/88 hän iski uransa yhden kauden maaliennätyksen, 17 maalia.


title: Jan Urban

text: Vuonna 1989 Urban jätti Puolan kentät ja siirtyi espanjalaiseen CA Osasunaan. Hän nousi pamplonalaisseuran avainpelaajien joukkoon. Kaudella 1990/91 hän teki 13 maalia Osasunan paidassa ja auttoi joukkueen seurahistorian parhaimpaan saavutukseen, Primera Divisiónin neljänneksi. Joukkue selvisi Urbanin ja seuratovereiden esitysten myötä historiallisesti UEFA Cupiin. Kauden 1993/94 päätteeksi Osasuna putosi Segunda Divisióniin. Urban jatkoi syyskauden Osasunassa, mutta siirtyi tammikuussa 1995 takaisin pääsarjaan Real Valladolidin joukkueeseen. Hän edusti seuraa kevään ajan.


title: Jan Urban

text: Urban pelasi Espanjassa vielä CD Toledossa ja Saksassa VfB Oldenburgissa, kunnes palasi vuonna 1998 kotimaahansa KS Górnik Zabrzeen. Hän lopetti uransa Górnikissa kauden 1997/98 jälkeen 36-vuotiaana.


title: Jan Urban

text: Puolan maajoukkueessa Urban pelasi 57 maaottelua ja viimeisteli seitsemän maalia. Hän oli mukana MM-kisoissa 1986 ja pelasi kaikissa neljässä Puolan ottelussa. Urban aloitti valmennusuransa Espanjassa, jonne hän muutti pelaajauransa jälkeen asumaan. Hän valmensi CA Osasunan junioreita, kunnes nousi kesällä 2004 Polideportivo Ejidon päävalmentajaksi. Hän valmensi seuraa kauden ajan ja luotsasi sen Segunda Divisiónissa sijalle 13. Vuosina 2005–2007 hän toimi Osasunan reservijoukkueen päävalmentajana Tercera Divisiónissa. Hän jätti seuran kesällä 2007 ja siirtyi Legia Varsovan päävalmentajaksi. Urban luotsasi Legia Varsovan Puolan cupin mestariksi keväällä 2008. Liigassa seura jäi hänen johdollaan hopealle sekä 2007/08 että 2008/09 kausilla. Hän sai potkut seurasta maaliskuun lopussa 2010.


title: Jan Urban

text: Lokakuussa 2010 hän tuli Polonia Bytomin päävalmentaja ja joulukuussa 2010 hän erosi. Maaliskuussa 2011 hänestä tuli Zagłębie Lubinin päävalmentaja. Menestys seurassa jäi kuitenkin odotuksia heikommaksi ja Urban sai potkut lokakuussa 2011.


title: Jan Urban

text: Toukokuun lopussa 2012 Urbanista tuli toistamiseen Legia Varsovan päävalmentaja. Hän luotsasi seuran kaudella 2012/13 Puolan tuplamestariksi. Hänet valittiin vuonna 2013 Puolan vuoden valmentajaksi. Kausi 2013/14 alkoi puolustavalta mestarilta kuitenkin kangerrellen ja Urban sai potkut joulukuussa 2013.


title: Jan Urban

text: Heinäkuussa 2014 Urban siirtyi Segunda Divisióniin pudonneen CA Osasunan päävalmentajaksi. Heikkojen tulosten myötä Urban sai potkut jo helmikuussa 2015.


title: Jan Urban

text: Lokakuussa 2015 hänestä tuli Lech Poznańin päävalmentaja. Urbanin johdolla Lech pelasi vahvan loppukauden ja nousi liigan jumbosijalta seitsemänneksi. Kausi 2016/17 alkoi kuitenkin edelliskauden tavoin alavireisesti ja seurajohto erotti Urbanin elokuun lopussa 2016, kun Lech oli liigassa sijalla 12.


title: Jan Urban

text: Tammikuussa 2017 Urbanista tuli Śląsk Wrocławin päävalmentaja. Urbanin johdolla seura sijoittui kaudella 2016/17 sijalle 11. Kaudella 2017/18 Śląsk juuttui edelliskauden tavoin alempaan keskikastiin ja helmikuussa 2018 Urban sai potkut seurasta.


title: Chocolate

text: Chocolate voi tarkoittaa seuraavia:


title: Polynesianmesikko

text: Polynesianmesikko ("Foulehaio carunculatus") on mesikoiden heimoon kuuluva varpuslintu.


title: Polynesianmesikko

text: Polynesianmesikkoa tavataan Amerikan Samoassa, Fidžissä, Samoassa, Tongassa ja Wallis ja Futunassa. Amerikan Samoassa arvioidaan elävän 550 000 yksilöä, ja hyvin varovainen arvio koko maailman kannaksi on 1–2,5 miljoonaa yksilöä. Laji on luokiteltu elinvoimaiseksi.


title: Samoansammalmesikko

text: Samoansammalmesikko ("Gymnomyza samoensis") on mesikoiden heimoon kuuluva varpuslintu.


title: Samoansammalmesikko

text: Samoansammalmesikkoa tavataan Samoassa Savai'in ja Upolun saarilla. Lajin kannaksi on arvioitu 250–1 500 yksilöä. Se on luokiteltu erittäin uhanalaiseksi, koska sen levinneisyysalue ja populaatio ovat hyvin pienet ja elinympäristöt uhattuna.


title: Marcelo Díaz

text: Marcelo Alfonso Díaz Rojas (s. 29. joulukuuta 1986) on chileläinen jalkapalloilija, joka edustaa Espanjan Primera Divisiónissa pelaavaa Celta Vigoa. Keskikenttää pelaava Díaz kuuluu myös Chilen maajoukkueeseen. Hän on saanut lempinimen "Etelä-Amerikan Xavi", sillä molemmilla on huikea pallonhallinta ja molemmat ovat loistavia syöttelijöitä.


title: Marcelo Díaz

text: Díazin kasvattajaseura on chileläinen CF Universidad de Chile, jota hän myös edusti aina vuodesta 2005 vuoteen 2012. Universidadin riveissä hän saavutti Chilen mestaruuden vuosina 2009, 2011 ja 2012. Hänet valittiin myös Chilen Primera Divisiónin tähdistöön vuonna 2011. Vuonna 2010 Díaz lainattiin toiseen chileläisseuraan, Deportes La Serenaan, jonka riveissä Díaz pelasi 13 ottelua ja teki viisi maalia.


title: Marcelo Díaz

text: Seitsemän vuoden, 164 ottelun ja neljän maalin jälkeen Díaz siirtyi Eurooppaan Sveitsin suurseuraan FC Baseliin vuonna 2012. Baselin riveissä hän voitti Uhren Cupin vuonna 2013, sekä Sveitsin liigan mestaruuden kausilla 2012-13 ja 2013-14. Tammikuussa 2015 Díaz siirtyi Bundesliigan Hamburger SV:hen. Hän teki 17 pelaamassaan ottelussa yhden maalin. Tuo vapaapotkumaali ratkaisevassa putoamiskarsintaottelussa Karlsruher SC:tä vastaan piti HSV:n pääsarjassa.


title: Marcelo Díaz

text: Tammikuussa 2016 Díaz siirtyi Espanjan pääsarjan Celta Vigoon.


title: Marcelo Díaz

text: Díaz kutsuttiin ensimmäistä kertaa nuorten maajoukkueen mukaan 19-vuotiaana, vuonna 2005. Hän teki debyyttinsä karsinnoissa vuoden 2005 nuorten Etelä-Amerikan-mestaruuskilpailuihin. Hänet nimettiin mukaan myös itse turnaukseen, jonne Chile selviytyi, mutta turnauksessa hän ei päässyt kentälle lainkaan. Hän pelasi Chilen alle 20-vuotiaiden maajoukkueessa seitsemän ottelua eikä tehnyt yhtään maalia.


title: Marcelo Díaz

text: Kuuden vuoden päästä Díazin edellisestä maaottelusta eli vuonna 2011, Chilen silloinen valmentaja Claudio Borghi kutsui hänet pelaamaan jalkapallon MM-kisojen 2014 karsintaotteluihin Uruguayta ja Paraguayta vastaan. Díaz sai peliaikaa myös tulevissa karsintaotteluissa ja sinetöi asemansa Chilen vakiokokoonpanoon. Itse MM-kisoissa Díaz pelasi Chilen jokaisessa neljässä pelissä ja sai paljon kehuja peliesityksistään.


title: Uudenkaledoniansammalmesikko

text: Uudenkaledoniansammalmesikko ("Gymnomyza aubryana") on mesikoiden heimoon kuuluva varpuslintu.


title: Uudenkaledoniansammalmesikko

text: Uudenkaledoniansammalmesikkoa tavataan endeemisenä Uudessa-Kaledoniassa, ja sen levinneisyys on rajoittunut pääasiassa saaren eteläosiin. Lajin populaation arvellaan olevan 70–400 yksilöä. Laji on luokiteltu äärimmäisen uhanalaiseksi, koska sen populaatio on erittäin pieni, ja koska se on vähenemässä elinympäristöjen tuhoutumisen ja vierasperäisten nisäkkäiden aiheuttaman saalistuksen takia.


title: Uudenkaledoniansammalmesikko

text: Uudenkaledoniansammalmesikko rakentaa pesänsä avoimeen metsään. Pesä on hyvin heikosti naamioitu, mikä jättää sen avoimeksi saalistajille. Laji munii pesään vain yhden munan, eikä yhdenkään parin tiedetä tuottaneen enempää kuin yhden poikasen pesimäkautta kohden.


title: Uudenkaledoniansammalmesikko

text: Uudenkaledoniansammalmesikon on havaittu syövän selkärangattomia ja mettä.


title: Jääpallon Venäjän cup

text: Jääpallon Venäjän cup (ven. Кубок России по хоккею с мячом, "Kubok Rossii po hokkeju s mjatšom") on Venäjän jääpalloliiton hallinnoima venäläisten seurajoukkuiden jääpallokilpailu. Jääpallon Venäjän cup-mestaruus ratkaistiin ensimmäisen kerran 1993. Kilpailu järjestetään ennen sarjakauden alkua. Venäjän cup on jatkoa Neuvostoliiton cupille, joka pelattiin vuodesta 1937 lähtien.


title: Luettelo kadonneista suomalaisista elokuvista

text: Tämä on luettelo kokonaan tai osittain kadonneista suomalaisista kokoillan elokuvista. Kadonneiksi elokuviksi lasketaan ne elokuvat, joista ei ole kopiota KAVA:n tai muun tahon, esimerkiksi puolustusvoimien, kokoelmissa.


text: Kokoillan elokuviksi on laskettu ne elokuvat, jotka on omana otsikko-ohjelmanaan esitetty elokuvateatterin maksullisessa yleisönäytöksessä, ja joiden esityskesto on vähintään 37 minuuttia. Poikkeuksina ovat eräät varhaisemmat näytelmäelokuvat.


text: Luettelossa ei ole elokuvia, joista puuttuvat pelkästään välitekstit tai joiden kohtaukset ovat väärässä järjestyksessä elokuvakäsikirjoituksen puuttumisen takia.


text: Listatuista elokuvista ei ole säilynyt kuva- ja äänimateriaalia ellei toisin ole mainittu.


title: Maciej Skorża

text: Maciej Skorża (s. 10. tammikuuta 1972) on puolalainen jalkapallovalmentaja ja entinen puolustaja.


title: Maciej Skorża

text: Skorżan pelaajaura oli varsin vaatimaton. Hän edusti 1990-luvun puolivälissä Radomiak Radomia ja AZS-AWF Varsovaa. Valmennusuransa hän aloitti vain 22-vuotiaana Legia Varsovan juniorijoukkueissa. Aikuisten valmentajana Skorża debytoi kaudella 1998/99, jolloin hän valmensi SMS Piasecznoa. Kauden jälkeen hän siirtyi Amica Wronkin juniorivalmentajaksi ja johdatti joukkueensa nuorten Puolan mestariksi 2002.


title: Maciej Skorża

text: Kesällä 2002 Skorża nousi Puolan jalkapallomaajoukkueen apuvalmentajaksi. Hän toimi yhdessä ottelussa Zbigniew Boniekin aisaparina, mutta varsinaisen maajoukkueuransa hän teki Paweł Janasin aisaparina. Kesäkuussa 2004 hän nousi Amican päävalmentajaksi. Hän johdatti joukkueensa UEFA Cupin lohkovaiheeseen ensimmäisenä puolalaisvalmentajana. Hän sai potkut marraskuussa 2005. Puolan maajoukkueen kanssa Skorża oli mukana MM-kisoissa 2006. Puolan pudottua lohkovaiheessa Janas ja Skorża saivat potkut.


title: Maciej Skorża

text: Marraskuussa 2006 Skorża siirtyi Dyskobolia Grodzisk Wielkopolskin päävalmentajaksi. Debyyttikaudellaan hän luotsasi seuran Puolan cupin ja liigacupin mestariksi. Menestyksen myötä Wisła Krakova palkkasi Skorżan kesällä 2007. Hän luotsasi puolalaisen suurseuran kahteen perättäiseen liigamestaruuteen 2008 ja 2009. Maaliskuussa 2010 hän sai huonojen tulosten vuoksi potkut.


title: Maciej Skorża

text: Kesäkuussa 2010 Skorżasta tuli Legia Varsovan päävalmentaja. Hän johdatti Legian kahteen Puolan cupin mestaruuteen, mutta liigassa joukkue joutui tyytymään kolmossijoihin. Skorża jätti joukkueen kesällä 2012 sopimuksensa päätyttyä.


title: Maciej Skorża

text: Syyskuussa 2012 Skorżasta tuli saudiarabialaisen Ettifaqin päävalmentaja. Hän jätti tehtävänsä kauden jälkeen.


title: Maciej Skorża

text: Syyskuussa 2014 Skorżasta tuli KKS Lech Poznańin päävalmentaja. Hänen johdollaan Lech nousi Puolan mestariksi pisteen erolla KP Legia Varsovaan. Mestaruus oli Skorżan valmennusuran kolmas.


title: Maciej Skorża

text: Kausi 2015/16 alkoi puolustavalta mestarilta katastrofaalisesti. Lech putosi liigan häntäpäähän ja lopulta lokakuussa 2015 Skorża sai potkut seuran ollessa liigan viimeisenä. Joukkue voitti vain yhden kauden 11 ensimmäisestä ottelustaan.


title: Maciej Skorża

text: Kesällä 2017 Skorża allekirjoitti kaksivuotisen sopimuksen Pogoń Szczecinin kanssa. Sarjajumboksi alkukauden aikana juuttunut Pogoń erotti Skorżan lokakuun lopussa 2017.


title: Elis Richard Hindersson

text: Elis Richard Hindersson (24. joulukuuta 1877 Degerby – 5. huhtikuuta 1948 Helsinki) oli suomalainen eläinlääkäri.


title: Elis Richard Hindersson

text:
Hinderssonin vanhemmat olivat tilanomistaja Johan Edvard Hindersson ja Amalia Gustafva Strömberg. Hän tuli eläinlääkäriksi 1902 ja eläinlääketieteen tohtoriksi Leipzigissa 1912. Hindersson toimi vt. ja vakinaisena piirieläinlääkärinä Salossa ja Mikkelissä 1902-1907, Helsingin yliopiston kotieläinopin vt. apulaisena 1907-1909, lääkintöhallituksen eläinlääkintälaboratorion vt. johtajana 1909-1917 ja vt. asessorina 1917-1921 sekä viimeksi mainitusta vuodesta valtion eläinlääkintälaboratorion johtajana. 1922-1948 hän oli myös valtion lihantarkastuslaboratorion johtaja. 1930-1937 Hindersson oli maatalousministeriön tieteellisen neuvoston eläinlääkintäosaston jäsen ja vuodesta 1945 eläinlääkintäkorkeakoulun hallituksen varapuheenjohtaja. Leipzigissa julkaisemansa serologisen väitöskirjan "Beitrag zur Kenntnis der Antikörperbildung bei der Herstellung mono- und polyvalenter Sera, speziell der Kälberruhrcoli-Immunsera" ohella Hindersson kirjoitti ahkerasti "Finsk Veterinärtidskrift" -lehteen ja vuodesta 1917 "Suomen Eläinlääkärilehteen", joiden toimittajana hän työskenteli miltei yhtäjaksoisesti 1909-1933 ja 1940-1948. Suomen Eläinlääkäriyhdistyksen puheenjohtajana hän toimi 1912-1920 ja 1932-1933, professorin arvonimi hänelle myönnettiin 1943 ja Tukholman eläinlääkärikorkeakoulun kunniantohtorin arvo 1945.
Hinderssonin puoliso vuodesta 1905 oli Laura Ragnhild Borchardt.


title: Kilosanomaa

text: Kilosanomaa on Immanuel-yhtyeen ensimmäinen albumi, joka ilmestyi vuonna 2012.


title: Beyond the Dark

text: Beyond the Dark on suomalaisen heavy metal -yhtye Ancaran toinen studioalbumi. Se julkaistiin vuonna vuonna 2007 levymerkillä High and Loud. Kappaleista "Deny" ja "Just for Me" kuvattiin musiikkivideo. Albumi nousi Suomen virallisen listan sijalle 9.


title: Beyond the Dark

text: Levy-yhtiö Metal Heaven uudelleenjulkaisi albumin vuonna 2008.


title: The Dawn

text: The Dawn on suomalaisen heavy metal -yhtye Ancaran ensimmäinen studioalbumi. Se julkaistiin omakustanteena vuonna 2006. Albumi ylsi Suomen virallisen listan sijalle 27.


title: The Dawn

text: Albumi uudelleenjulkaistiin vuonna 2006 levymerkillä DKS Music.


title: Chasing Shadows

text: Chasing Shadows on suomalaisen heavy metal -yhtye Ancaran kolmas studioalbumi. Se julkaistiin vuonna 2009 levymerkillä DKS Music. Albumi nousi Suomen virallisen listan sijalle 32.


title: Chasing Shadows

text: Albumin on tuottanut Hiili Hiilesmaa.


title: BAC TSR-2

text: BAC TSR-2 on kahdella suihkumoottorilla varustettu brittiläinen taktinen tiedustelu- ja pommituskone. Konetyypin suunnittelija ja aiottu valmistaja oli British Aircraft Corporation (BAC). Koneesta valmistui täysin lentäväksi ja testikäyttöön kuitenkin pelkkä prototyyppiversio (XR219), 22 aihion () ohella. Se ei onnistunut täyttämään täysin sille asetettuja odotuksia. Moottorit olivat tyyppiä Bristol-Siddeley Olympus. Konstruktiona olivat ylätasoiset deltasiivet, joissa alaspäin kääntyvät winglet-kärjet. Peräsinten muotoilu oli perinteinen, eikä niissä ollut erityisiä poikkeuksia.


title: BAC TSR-2

text: Koneelle asetettiin tavoitteeksi lentää ainakin 40 000 jalan eli 12 000 metrin korkeudella, ja jossa enemmän kuin 2.0 Machin luvun nopeudella. Pommitustehtävissä tavoitteeksi asetettiin, matalalennolla tehtävät taktiset, myöhemmin myös strategiset (megatonni-luokan) ydinpommitukset 1.3 Machin nopeudella.


title: BAC TSR-2

text: Kone olisi kyennyt kuljettamaan koneen sisäisenä pommilastina joko noin 2 700 kg konventionaalisia räjähdepommeja taikka 2 kappaletta WE-177 A/B-tyypin ydinpommeja. Ulkopuolisissa ripustimissa kyettiin kuljettamaan puolustusaseistuksena ilmataisteluohjuksia. Aseistusta yhteensä enintään 4 500 kg, josta 1 800 kg asekuormaa ulkoisesti siipien ripustuskiinnikkeissä.


title: BAC TSR-2

text: BAC TSR-2:n kehittelytyö alkoi 1950-luvun lopulla (tarkemmin: v. 1958 aikana). Koneen ensilento koitti 27. syyskuuta 1964.


title: BAC TSR-2

text: Konetyypin käytön hylkääminen merkitsi käytön pidentymistä eli jatkoaikaa monelle muulle Kuninkaallisten ilmavoimien konetyypille, muiden muassa V-pommittajille. Ne eivät äänen nopeutta ylittämään kyenneet. BAC TSR-2 jakoi jokseenkin vastaavanlaisen kohtalon, yhdessä Avro Canada CF-105 Arrow:n kanssa. Rynnäkköpommittajan paikan otti lähinnä Blackburn Buccaneer, sekä toissijaisesti myös SEPECAT Jaguar.


title: Cold Heaven

text: Cold Heaven on suomalaisen deathrock-yhtye Babylon Whoresin esikoisalbumi. Se julkaistiin vuonna 1997 levymerkillä Misanthrophy Records.


title: Cold Heaven

text: Kaikki kappaleet kirjoittanut Ike Vil, ellei toisin mainittu.


title: Otso Kivekäs

text: Otso Lauri Kivekäs (s. 1979 Helsinki) on suomalainen poliitikko ja kansalaisaktivisti. Kivekäs tuli 2000-luvun alussa tunnetuksi totaalikieltäytyjänä ja suoran toiminnan aktivistina. 2010-luvulla hän on keskittynyt kaupunkisuunnitteluun sekä tietoyhteiskunta- ja pyöräilypolitiikkaan. Vuodesta 2013 hän on ollut vihreiden kaupunginvaltuutettu Helsingissä ja vuodesta 2015 vihreän valtuustoryhmän puheenjohtaja.


title: Otso Kivekäs

text: Kivekäs toimi vihreiden edustajana yleisten töiden lautakunnassa vuosina 2011–2012. Hänet valittiin Helsingin kaupunginvaltuustoon 1 863 äänellä kunnallisvaaleissa 2012 ja kesäkuusta 2015 lähtien hän on ollut valtuustoryhmänsä puheenjohtaja. 2017 vaaleissa hän uusi valtuustopaikkansa 1 810 äänellä. 2013–2016 Kivekäs oli kaupunginhallituksen tietotekniikkajaoston puheenjohtaja. Vuosina 2013–2015 hän toimi Helsingin kaupungin liikennelaitoksen johtokunnan puheenjohtajana ja toimikaudella 2015–2016 hän on Helsingin kaupunginhallituksen varapuheenjohtaja.


title: Otso Kivekäs

text: Kivekäs on myös yksi kaupunkisuunnittelua käsittelevän "Seuraavat 400 000 helsinkiläistä" -pamfletin kirjoittajista yhdessä Osmo Soininvaaran, Mikko Särelän ja Mari Holopaisen kanssa.


title: Otso Kivekäs

text: Kivekäs toimi Tieteen ja teknologian vihreiden puheenjohtajana vuosina 2014-15. Kivekäs oli ehdolla europarlamenttivaalissa keväällä 2014 saaden 2 129 ääntä ja vuoden 2015 eduskuntavaaleissa saaden 3 473 ääntä.


title: Otso Kivekäs

text: Otso Kivekäs on totaalikieltäytyjä. Hän on toiminut 1990-luvulla Aseistakieltäytyjäliiton järjestösihteerinä ja Muurinmuurtajat-kansalaistottelemattomuusryhmässä. Visa Koiso-Kanttilan dokumenttielokuvassa "Aktivisti" (2000) seurataan totaalikieltäytymisestä alkanutta oikeusprosessia ja Kivekkään kansalaisaktivistin elämää puolen vuoden ajan.


title: Otso Kivekäs

text: 2000-luvun alussa Kivekäs oli mukana globalisaatiokriittisessä liikkeessä ja osallistui muun muassa Prahan, Göteborgin ja Genovan mielenosoituksiin. Hän on ollut mukana myös talonvaltausliikkeessä ja toiminut Vapaa Katto ry:n puheenjohtajana.


title: Otso Kivekäs

text: Kivekäs on aktiivinen pyöräilypolitiikassa. Hän on toiminut Helsingin Polkupyöräilijöiden varapuheenjohtajana ja on ollut järjestämässä Kriittisiä pyöräretkiä. Kivekäs on tehnyt töitä autojen parkkipaikkojen muuttamiseksi pyöräparkeiksi ja kritisoinut kaupungin pyörätierahojen käyttöä. Hän on tehnyt valtuustoaloitteen alakoululaisen koulumatkapyöräilyn sallimisesta. Kivekäs on myös vuonna 2014 perustetun valtakunnallisen pyöräilijöiden etujärjestön Pyöräliiton puheenjohtaja.


title: Otso Kivekäs

text: Kivekäs on tullut tunnetuksi myös julkisten tietojärjestelmähankintojen kriitikkona. Hänen blogikirjoituksensa kautta tuli julkisuuteen, että potilastietojärjestelmistä Sitralle selvityksen tehnyt Accenture suositteli valittavaksi Epic-järjestelmää, jota se itse edustaa Suomessa. Hän on ollut Electronic Frontier Finlandin hallituksen jäsen vuonna 2003. Keväällä 2015 Kivekäs julkaisi kirjan "Kuinka tietoyhteiskunta korjataan", jossa hän käsittelee suomalaisen tietoyhteiskunnan ongelmia ja ratkaisujaan näihin ongelmiin.


title: Otso Kivekäs

text: Kivekäs on opiskellut tietojenkäsittelytiedettä Helsingin yliopistossa ja on filosofian maisteri. Hän työskentelee ohjelmistoalan yrityksessä Codentossa ohjelmistoarkkitehtinä.


Jääkiekon Mestarien liigan kausi 2014–2015 alkoi 21. elokuuta 2014, kauteen osallistui 44 joukkuetta.


title: Gulaab Gang

text: Gulaab Gang on vuonna 2014 ilmestynyt intialainen naiskeskeinen draamaelokuva. Se on Soumik Senin esikoisohjaus, ja päärooleja näyttelevät Madhuri Dixit ja Juhi Chawla. Elokuva sai ensi-iltansa 7. maaliskuuta 2014, kansainvälisen naistenpäivän aattona.


title: Gulaab Gang

text: Elokuva kertoo tarinan pinkkeihin sareihin pukeutuvasta naisjoukosta, joka taistelee yhteiskunnan epäoikeudenmukaisuuksia vastaan. Heidän johtajansa Rajjo (Madhuri Dixit) saa vastaansa juonittelevan poliitikon Sumitra Devin (Juhi Chawla).


title: Gulaab Gang

text: Alun perin uutisoitiin, että elokuva perustuisi Gulabi Gangin perustaneen Sampat Pal Devin elämään, mutta elokuvan tuottaja on kieltänyt tämän. Pal yritti estää elokuvan julkaisun oikeusteitse vain muutamaa päivää ennen ensi-iltaa. Delhin korkein oikeus kuitenkin salli elokuvan julkaisun ajallaan.


title: Gulaab Gang

text: "Gulaab Gang" sai melko sekalaisia arvosteluja kriitikoilta, mutta Juhi Chawlan roolisuoritusta ylistettiin. Box Office India julisti elokuvan ”flopiksi”.


title: Robert Capa Gold Medal

text: Robert Capa Gold Medal on kuvajournalisti Robert Capan kunniaksi perustettu palkinto, joka myönnetään ulkomailla otetusta kuvareportaasista, johon on tarvittu erityistä rohkeuta ja yritteläisyyttä. Kilpailuun osallistuvien kuvien pitää olla alkuperäisiä, eikä niitä saa olla jälkikäteen muutettu millään tavalla. Palkintoa jakaa Overseas Press Club (OPC), ja sitä sponsoroi Time-lehti. OPC ja Time perustivat palkinnon vuonna 1955.


title: Anssi Laine (jääkiekkovalmentaja)

text: Anssi Laine on suomalainen jääkiekkovalmentaja, joka toimii SM-liigajoukkue Kalevan Pallon apuvalmentajana. Hän on kuulunut myös Kuopion kaupunginvaltuustoon vuosina 2005–2012 sekä toiminut Kuopion kasvun ja oppimisen lautakunnan puheenjohtajana.


title: Anssi Laine (jääkiekkovalmentaja)

text: Laine valmensi KalPa-Teamin A-nuoria I-divisioonatasolla vuosina 2007–2009. Kaudella 2009–2010 hän toimi Kalevan Pallon A-nuorten apuvalmentajana ja eteni joukkueen kanssa A-nuorten SM-liigan runkosarjassa toiseksi. KalPan kausi kuitenkin päättyi jo puolivälieriin. Kauden 2010–2011 Laine toimi joukkueen B-nuorten päävalmentajana.


title: Anssi Laine (jääkiekkovalmentaja)

text: Kaudeksi 2011–2012 Laine nimettiin KalPan A-nuorten päävalmentajaksi. Hän valmensi joukkueen A-nuorten SM-liigan runkosarjassa kuudenneksi ja eteni KalPan kanssa välieriin, mutta joukkue hävisi kuitenkin pronssiottelun. Sekä kaudella 2012–2013 että kaudella 2013–2014 KalPa ei edennyt pudotuspeleihin. Kaudella 2012–2013 Laine toimi myös Suomen alle 16-vuotiaiden maajoukkueen apuvalmentajana.


title: Anssi Laine (jääkiekkovalmentaja)

text: Jo A-nuorten kauden 2013–2014 päätyttyä, 27. helmikuuta 2014 Laine nimettiin KalPan SM-liigajoukkueen päävalmentajaksi runkosarjan seitsemään viimeiseen otteluun. Taustalla oli joukkueen päätös vaihtaa päävalmentajaa seuraavalle kaudelle sekä ratkaisu erottaa Jari Laukkanen jo kesken kuluvan kauden. Kaudeksi 2014–2015 Laine nimettiin KalPan apuvalmentajaksi Pekka Virran johtamaan valmennustiimiin. Laine toimi KalPan liigajoukkueen apuvalmentajana kevääseen 2017 asti. Tämän ohessa hän toimi alle 18-vuotiaiden maajoukkueen apuvalmentajana. Kaudella 2017–2018 Laine toimii Suomen alle 16-vuotiaiden maajoukkueen päätoimisena vastuuvalmentajana.


title: V-pommittaja

text: V-pommittaja tarkoittaa brittiläistä, tietyn tyypin suihkukäyttöistä nelimoottorista sotilaslentokonetta. Sen nimen alussa on V-kirjain. Koneet kykenivät sekä taktisiin että strategisiin ydinpommituksiin. Ne kehitettiin ja otettiin käyttöön 1950-luvulla ja poistettiin 1990-luvulla. Koneet olivat joko delta- taikka nuolisiipisiä.


title: V-pommittaja

text: Koneet olivat alisoonisia, eli ne eivät ylittäneet äänen nopeutta. Mutta ne kykenivät lentämään English Electric Canberran tavoin suhteellisen korkealla, usein noin 20 kilometrissä. Myöhemmin pommitushyökkäysten sotadoktriinia muutettiin matalapommitusten (sellaisessa ydinpommi saatettiin pudottaa laskuvarjon varassa) suuntaan, jolloin koneisiin maalattiin usein valkoinen "anti-flash" -suojamaalaus koneiden vatsaosaan. Sotilasdoktriinin muutos johtui siitä, että Neuvostoliiton ilmatorjuntaohjukset kykenivät saavuttamaan ne, korkeasta lentokorkeudesta huolimatta. Myös MiG-21 torjuntahävittäjä kykeni toimimaan samassa lentokorkeudessa. Monet näistä V-pommikoneista muunnettiin myöhemmin ilmatankkereiksi.


title: Rock Will Never Die

text: Rock Will Never Die on englantilais-saksalaisen Michael Schenker Group -yhtyeen vuonna 1984 ilmestynyt live-äänite. Albumin äänittämisen jälkeen yhtye käytännössä hajosi, ja sen jäsenet siirtyivät liki kymmeneksi vuodeksi muiden projektiensa pariin. Levyn tunnetuimmat kappaleet ovat instrumentaali Into The Arena ja Michael Schenkerin alun perin UFO-yhtyeensä kanssa tunnetuksi tekemä Doctor Doctor.


title: GeForce 700 -sarja

text: GeForce 700 -sarja on Nvidian kehittämä GeForce-näytönohjainsarja kannettaville tietokoneille ja PC:lle. Sarjan ohjaimet pohjautuvat päivitettyyn Kepler-arkkitehtuuriin (GK-koodinimelliset sirut), jota käytettiin myös GeForce 600 -sarjan näytönohjaimissa. Ensimmäiset 700-sarjan mobiililaitteille tarkoitetut sirut julkaistiin huhtikuussa 2013. Näytönohjainten julkaiseminen alkoi 18. helmikuuta 2013 GTX TITANin esittelyllä ja jatkui GTX 780 -ohjaimen julkistamisella 23. toukokuuta 2013.


title: GeForce 700 -sarja

text:
700-sarjan sirut tuotetaan 28 nanometrin valmistutekniikalla lukuun ottamatta GeForce 705M -grafiikkasuoritinta, joka on 500-sarjan 520M-suorittimen uudelleenbrändätty versio, ja valmistettu siksi 40 nm prosessilla.
GeForce 700 -sarjan näytönohjaimissa on piirteitä GK104 ja GK110 -arkkitehtuureista.


title: GeForce 700 -sarja

text: Lähde:""Lähde:""


title: Judy Blume

text: Judith "Judy" Blume ("os. Sussman", s. 12. helmikuuta 1938 Elizabeth, New Jersey) on amerikkalainen, juutalainen nuortenkirjailija. Hänen kirjojaan on painettu noin 70 miljoonaa kappaletta ja niitä on käännetty yli kolmellekymmenelle kielelle. Useat hänen teoksensa ovat joutuneet sensuurin hampaisiin muun muassa roisin kielenkäytön ja seksuaalisten kuvauksien vuoksi.


title: Judy Blume

text: Judy avioitui ensimmäisen kerran vuonna 1959. Aviomies oli "John M. Blume". Vuonna 1961 heille syntyi tytär "Randy Lee" ja vuonna 1963 poika "Lawrence Andrew". Pari erosi vuonna 1976 ja "Thomas A. Kitchensin" kanssa hän avioitui vielä samana vuonna. Uusi ero koitti vuonna 1979. Vuonna 1987 hän avioitui "George Cooperin" kanssa.


title: Oleg Šatov

text: Oleg Aleksandrovič Šatov (, s. 29. heinäkuuta 1990 Nižni Tagil, Venäjän SFNT, Neuvostoliitto) on venäläinen jalkapalloilija. Hän edustaa venäläistä Zenit Pietaria ja on pelipaikaltaan hyökkäävä keskikenttäpelaaja.


Jalkapallon alle 18-vuotiaiden Euroopan-mestaruuskilpailut 2001 järjestettiin Suomessa 21.–29. heinäkuuta 2001. Ottelukaupunkeina olivat Helsinki, Tampere, Valkeakoski ja Vantaa.


title: Jalkapallon alle 18-vuotiaiden Euroopan-mestaruuskilpailut 2001

text: Turnaukseen osallistui kahdeksan maata, jotka oli jaettu kahteen alkulohkoon. Lohkovoittajat selvisivät finaaliin ja toiseksi sijoittuneet kohtasivat pronssiottelussa.


text: Lohko A


text: Lohko B


text:
8 maalia
4 maalia
3 maalia
2 maalia


text: 1 maali


title: Pikkukäärmekotka

text: Pikkukäärmekotka ("Circaetus fasciolatus") on haukkojen heimon käärmekotkien sukuun kuuluva lintu. Sitä tavataan Itä-Afrikassa Intian valtameren rannikolla Keniassa, Mosambikissa, Somaliassa, Etelä-Afrikassa, Tansaniassa ja Zimbabwessa.


title: Pikkukäärmekotka

text: Sen populaation suuruudeksi arvioidaan 1 000–3 000 yksilöä eli noin 670–2 000 aikuista yksilöä, ja populaatio on pienenemässä.


title: Pikkukäärmekotka

text: Sen elinpiiriä ovat subtrooppiset ja trooppiset kosteat alavat metsät, satunnaisesti 1 500 metrin korkeuteen saakka.


title: Pikkukäärmekotka

text: Se on salamyhkäinen petolintu, joka syö melkein pelkästään käärmeitä ja liskoja, mutta myös jyrsijöitä, sammakkoeläimiä, niveljalkaisia ja lintuja. Sen elinpiiriä ovat pääasiassa tiheät meren- ja joenrannan metsät, niiden viereiset marskimaat ja tulva-alueet. Se käyttää ravinnon hankintaan metsän viereisiä ihmisasutuksia, ja se voi pesiä eukalyptusviljelmillä. Laji on paikkalintu suurimmalla osalla levinneisyysaluettaan paitsi voi jonkin verran liikkua pohjoisen suuntaan Keniaan kuivan kauden aikana touko-syyskuussa. Muninta tapahtuu Itä-Afrikassa heinä-lokakuussa ja eteläisessä Afrikassa syys-lokakuussa. Se rakentaa pienen pesänsä risuista, ja pesä sijaitsee metsäpuun ylähaarukassa piilossa köynnöskasvien keskellä


title: Pikkukäärmekotka

text: Sen koko on 60 cm. Se on pieni käärmekotka, jonka alapuoli on juovikas, ja suhteellisen pitkässä pyrstössä on kolme valkoista raitaa. Yläpuoli on tummanruskea ja alapuoli punaruskea, jossa rinnan alapuolella on valkoisia juovia. Nuoret linnut ovat alta valkoisia mustin juovin. Jalat ja vahanahka ovat keltaiset.


title: Tauroggenin sopimus

text: Tauroggenin sopimus oli 30. joulukuuta 1812 allekirjoitettu Preussin ja Venäjän armeijoiden välinen sopimus, jolla Napoleonin Venäjän-sotaretkeen osallistuneet preussilaiset joukot irtautuivat yhteistyöstä Ranskan kanssa ja ne julistettiin puolueettomiksi. Sopimuksen solmi preussilaisten joukkojen komentajana toiminut kenraali Ludwig von Yorck kuninkaansa Fredrik Vilhelm III:n tietämättä, sillä hän halusi irrottaa armeijansa pakotetusta yhteistyöstä Napoleonin joukkojen kanssa. Yorck tapasi Liettuan Tauroggenissa venäläisen kenraali Ivan von Diebitschin, jota avusti Venäjälle siirtynyt preussilainen upseeri Karl von Clausewitz. Tauroggenin sopimuksen mukaan Napoleonin Grande Arméen rinnalla taistelleet preussilaiset joukot katsottiin puolueettomiksi, ja niillä oli oikeus päästä vapaasti poistumaan Venäjältä myös siinä tapauksessa, että Preussin kuningas tai Venäjän tsaari Aleksanteri I eivät vahvistaisi sopimusta.


title: Tauroggenin sopimus

text: Tieto Tauroggenin sopimuksesta käynnisti Saksan alueella Napoleonin vastaisen kapinaliikkeen, ja vapaaehtoisia alkoi virrata Preussin armeijaan päästääkseen taistelemaan ranskalaisia vastaan. Aluksi epäröityään kuningas Fredrik Vilhelm asettui lopulta johtamaan saksalaisten kansallista vastarintaa. Hän allekirjoitti 28. helmikuuta 1813 Kaliszin sopimuksena tunnetun liittosopimuksen Venäjän kanssa ja julisti 27. maaliskuuta sodan Ranskalle.


title: Megan Ellison

text: Margaret Elizabeth ”Megan” Ellison (s. 31. tammikuuta 1986 Santa Claran piirikunta, Kalifornia, Yhdysvallat) on yhdysvaltalainen elokuvatuottaja. Hänet tunnetaan tuottamistaan elokuvista "Mestari", "Zero Dark Thirty", "American Hustle", "Her" ja "Foxcatcher".


title: Megan Ellison

text: Hänen isänsä on Oracle Corporationin pääjohtaja miljardööri Larry Ellison. Meganin veli David Ellison on myös elokuvatuottaja. Ellison opiskeli elokuva-alaa Etelä-Kalifornian yliopistossa vuoden ajan.


title: Megan Ellison

text: Vuonna 2014 hänestä tuli ensimmäinen naistuottaja, joka on saanut kaksi elokuvaansa ehdolle parhaan elokuvan Oscarin saajaksi samana vuonna. Ellisonin tuotantoyhtiön Annapurnan elokuvat saivat yhteensä 17 Oscar-ehdokkuutta vuonna 2014.


title: Gloria in excelsis Deo

text: ”Gloria in excelsis Deo” (latinaa, ”Kunnia Jumalalle korkeudessa”) on kristillinen hymni, joka alkaa niillä sanoilla, joilla enkelit Luukkaan jouluevankeliumin mukaan ylistivät Jumalalle Jeesuksen syntyessä. Siitä käytetään myös nimeä "Hymnus angelicus" (enkelten hymni) taikka "Gloria maior" (Suuri kunnia), erotukseksi "Gloria minor" -nimisestä hymnistä, joka alkaa: ""Gloria Patri" (""Kunnia Isälle""). Ortodoksisessa kirkossa se tunnetaan nimellä "Suuri ylistysveisu" tai "Suuri doksologi".


title: Gloria in excelsis Deo

text: Luukkaan evankeliumissa oleva enkelien ylistyslaulu kuuluu nykyisessä raamatunsuomennoksessa: "Jumalan on kunnia korkeuksissa, maan päällä rauha ihmisillä, joita hän rakastaa." Tämän jatkoksi kirjoitettiin jo varhaiskristillisenä aikana "Laudamus"-hymni, joka tunnetaan myös Hilariuksen kiitosvirtenä, Hilarius Poitierslaisen mukaan, jota on pidetty sen kirjoittajana. Tämä kiitosvirsi esiintyy hieman lyhennettynä ja Richard Faltinin säveltämänä myös suomalaisessa virsikirjassa virtenä nro 126.


title: Gloria in excelsis Deo

text:
"Gloria" kuuluu katolisen messun säännöllisiin osiin, "Missa ordinarium", ja se on mukana useimmissa sävelletyissä messuissa. Se on yleisessä käytössä myös protestanttisissa kirkoissa. Ortodoksisessa
kirkossa se on osa kirkon aamupalvelusta.


title: Gloria in excelsis Deo

text: "Laudamus" kuuluu "yksityisiin psalmeihin", jollaisia 100- ja 200-luvuilla laadittiin jäljitellen Vanhan testamentin psalmeja. Muita esimerkkejä tästä runouden lajista ovat Te Deum ja Phos Hilarion. Siitä tuli 300-luvulla osa aamurukouksia, ja sellaisena se esiintyy yhä bysanttilaista riitusta noudattavissa ortodoksisissa kirkoissa.


title: Gloria in excelsis Deo

text: Hymnin latinalaisen käännöksen tekijänä on perinteisesti pidetty Hilarius Poitierslaista (n. 300–368), joka mahdollisesti tutustui siihen ollessaan maanpaossa itämalla vuonna 360. Se on siis vanhempi kuin Raamatun tunnetuin latinankielinen käännös, Vulgata, joka on vuodelta 382. Latinankielisessä hymnissä kreikan kielen sana "ὑψίστοις" (korkein) käännettiin sanalla "excelsis", kun taas Pyhä Hieronymus piti tämän Raamatussa (Luuk. 2.14) esiintyvän sanan parhaimpana käännöksenä sanaa "altissimis".


title: Gloria in excelsis Deo

text: Suomalaisen virsikirjan virsi 126 on hieman lyhennetty suomennos latinalaisen Gloria-hymnin "laudamus"-osasta.


title: Gloria in excelsis Deo

text: Bysanttilaisessa riituksessa, jota noudattavat ortodoksinen kirkko ja idän katoliset kirkot, Gloria tunnetaan nimellä doksologia. Siitä on kaksi versiota, joiden tekstit poikkeavat toisistaan jonkin verran: suuri doksologia ja pieni doksologia. Suuri doksologia voidaa lukea tai laulaa. Sitä käytetään aamupalveluksessa sunnuntaisin ja juhlapäivinä, pientä doksologiaa arkipäivinä ja kompletoriossa, mutta ei ehtoollisjumalanpalveluksessa.


title: Gloria in excelsis Deo

text: Suuri doksologia on yksi aamupalveluksen kohokohdista. Sen edellä diakoni avaa pyhät ovet, ja pappi nostaa kätensä sanoen: "Kunnia sinulle, joka olet näyttänyt meille valon", minkä jälkeen kuoro laulaa doksologin. Samalla kaikki kirkossa olevat öljylamput sytytetään. Suuren doksologin lopuksi lauletaan trishagion ja sen jälkeen päivän tropari.


title: Gloria in excelsis Deo

text: Pientä doksologiaa käytettäessä liturgi vain lukee sen, pyhät ovet pysyvät kiinni eikä lamppuja tai kynttilöitä sytytetä. Sen jälkeen ei lueta Trishagionia vaan ektenia.


title: Gloria in excelsis Deo

text: Toisin kuin bysanttilaisessa, roomalaisessa riituksessa tämä hymni ei sisälly kanonisten tuntien rukouksiin, mutta se lauletaan tai lausutaan sunnuntaisin ja kirkollisina juhlapäivinä messussa Kyrien jälkeen. Se jätetään kuitenkin pois katumuksen- ja surunluontoisissa messuissa sekä paastonaikana ja adventin aikana. Varhaiskeskiajalla Gloria kuului vain piispojen toimittamiin messuihin, mutta 1000-luvulta lähtien myös tavallisten pappien toimittamiin.


title: Gloria in excelsis Deo

text: Tridentiinisessä messussa pappi nostaa kätensä olkapäidensä korkeudelle hymnin alkusanojen ("Gloria in excelsis Deo") ajaksi, ja sanan "Deo" ajaksi hän liittää ne yhteen ja kumartuu. Sen jälkeen hän jatkaa seisten, kädet yhdessä ja kumartuu ristiä kohti sanojen "Adoramus te", "Gratias agimus tibi", "Iesu Christe" ja "Suscipe deprecationem nostram" sekä loppusanojen ajaksi, jolloin hän samalla tekee ristinmerkin. Juhlallisessa messussa pappi korottaa ääntään alkusanojen aikana, kun taas diakoni ja alidiakoni seisovat hänen takanaan; sen hälkeen he seuraavat häntä alttarille ja yhdessä hänen kanssaan hiljaisesti lausuvat loppuosan hymnistä, minkä jälkeen he istuutuvat ja odottavat, että kuoro saa saman tekstin loppuun lauletuksi.


title: Gloria in excelsis Deo

text: Roomalainen messukirja vuonna 1970 uudistettuna yksinkertaisti käytäntöä. Nykyisen messujärjestyksen mukaan se tulisi mieluiten laulaa läsnäolevan seurakunnan yhteislauluna, mutta sen voi myös esittää kuoro tai se voidaan lausua yhteen ääneen.


title: Gloria in excelsis Deo

text: Englannin anglikaanisen kirkon rukouskirjan ("Book of Common Prayer") vuoden 1549 laitoksessa Gloria oli sijoitettu samaan kohtaan kuin roomalaisessa riituksessa, mutta myöhemmin se siirrettiin jumalanpalveluksen loppuun, välittömästi ennen loppusiunausta. Rukouskirjaa uudistettiin vuosina 1552 ja 1662, mutta tapa, jonka mukaan Gloria kuului palveluksen loppuun, säilyi 1900-luvulle saakka. Nykyisen Common Worshipin mukaan se voidaan vaihtoehtoisesti sijoittaa joko alkuperäiselle kohdalleen tai palveluksen loppuun.


title: Gloria in excelsis Deo

text: Myös Yhdysvaltojen episkopaalisen kirkon rukouskirjassa vuodelta 1928 Gloria on sijoitettu ehtoollispalveluksen loppuun. Se voidaan kuitenkin myös esittää "Gloria Patri"n sijasta psalmien ja kiitosvirsien jälkeen iltahartauksissa. Tätä rukouskirjaa käyttävät yhä Yhdysvaltojen episkopaalisesta kirkosta eronneet "Continuing Anglican"-liikkeet. Episkopaalisen kirkon vuonna 1979 vahvistetussa rukouskirjassa Gloria on kuitenkin siirretty jumalanpalveluksen alkupuolelle: riituksessa 1 sen paikka "Kyrie"n jälkeen tai sen sijasta. Riituksen 2 mukaisissa nykykielisissä ehtoollisjumalanpalveluksissa Gloria tai muu ylistyslaulu lauletaan jokaisena sunnuntaina paitsi adventin ja paaston aikana.


title: Gloria in excelsis Deo

text: Gloria-hymni on käytössä myös luterilaisissa kirkoissa, yleensä ei kuitenkaan latinaksi vaan paikallisille kielille käännettynä. Saksassa ja Tanskassa siihen liittyvän "Laudamuksen" kuitenkin syrjäytti jo 1500-luvulla Nicolaus Deciuksen kiitosvirsi "Ainoan Herran Jumalan" (nykyisessä suomalaisessa virsikirjassa virsi 128).


title: Gloria in excelsis Deo

text: Suomen evankelisluterilaisessa kirkossa Kunnia-hymnin Luukkaan evankeliumista peräisin olevien alkusanojen jälkeen laulettiin ennen yleensä joko Deciuksen "Ainoan Herran Jumalan" (nykyinen virsi 128) tai "Jumala isä taivaassa" (nykyinen virsi 130). Kun "Laudamus" vuonna 1938 otettiin hieman lyhennettynä virsikirjaan (nykyinen virsi 126), on sen ja Glorian yhteenkuuluvuus osittain palautettu. Nykyisen Kirkkokäsikirjan mukaan Kunnian jälkeen lauletaan jokin kiitosvirsi Pyhälle Kolminaisuudelle omistettu virsi. Laudamusta suositellaan käytettäväksi lähinnä suurimpina juhlapäivinä.


title: Gloria in excelsis Deo

text: Samoin kuin katolisessa ja anglikaanisessa, myös luterilaisessa kirkossa Kunnia ja kiitosvirsi jätetään pois paastonaikana tuhkakeskiviikosta lähtien sekä adventtiaikana ensimmäistä adventtisunnuntaita seuraavasta maanantaista lähtien.


title: Gloria in excelsis Deo

text: Gloriaa on laulettu ja lauletaan edelleen monilla eri sävelmillä, joita nykyiset tutkijat ovat luetelleet pitkälti yli 200. Roomalainen messukirja luettelee useita sävelmiä, joilla se voidaan laulaa kokonaisuudessaan. Keskiajalla siitä sävellettiin lisäksi useita mukaelmia, joita laulettiin paikoitellen siihen saakka, kunnes paavi Pius V vuonna 1570 uudisti messukirjan. Niissä alkuperäiseen Gloriaan oli saatettu lisätä esimerkiksi viittaus Jeesuksen äitiin, Neitsyt Mariaan. Tällaisten lisäysten käyttö Neitsyt Marian kunniaksi oli niin yleistä, että messukirjan vanhemmissa versioissa ennen vuotta 1921 "Glorian" kohdalla oli huomautus: "Sic dicitur "Gloria in excelsis Deo", etiam in Missis beatæ Mariæ, quando dicenda est". ("Kun "Gloria in excelsis Deo" on lausuttava, se lausutaan tässä muodossa, myös ylistetyn Neitsyen messuissa.


title: Gloria in excelsis Deo

text: Lähes kaikkiin polyfonisiin sävellettyihin messuihin sisältyy Gloria. Lisäksi on useita ainoastaan sen käsittäviä sävellyksiä, joista tunnetuimpa ovat säveltäneet:


title: Gloria in excelsis Deo

text: On myös useita sävellyksiä, jotka on laadittu "Glorian" tai siihen liittyvän "Laudamuksen" erikielisiä käännöksiä varten. Suomessa sellainen on esimerkiksi Richard Faltinin "Laudamus"-sävelmä vuodelta 1889 ("Me kiitämme sinua"), joka on nykyisessä virsikirjassa virsi 126.


title: Gloria in excelsis Deo

text: Sanat "Gloria in excelsis Deo" esiintyvät myös useissa joululauluissa, esimerkiksi alkujaan ranskalaisessa laulussa Kuului laulu enkelten.


title: Sevastopol-Belbekin lentoasema

text: Sevastopol-Belbekin lentoasema eli Sevastopolin lentoasema tai Belbekin lentoasema (, , ) on Ukrainan Krimin niemimaalla Sevastopolin kaupunkipiirin alueella sijaitseva, kansainvälisiin lentoihin hyväksytty lentoasema. Siviililentotoiminta tällä alkujaan vuonna 1941 sotilaskenttänä käyttöön otetulla lentoasemalla alkoi vuonna 2002 ja jatkui vuoteen 2007 saakka.


title: Sevastopol-Belbekin lentoasema

text: Muutaman vuoden tauon jälkeen siviililentoliikenne kentälle käynnistettiin jälleen vuonna 2010 kausiluontoisesti. Reittilentoja kentälle on lähinnä kesän turistikauden aikana (huhtikuun loppupuolelta lähtien), jolloin esimerkiksi Dniproavia lentää sinne Borispolista, Kiovan naapurista. Kenttä toimi ainakin aiemmin Sevastopol-Avia (Севастополь-Авиа) lentoyhtiön kotikenttä.


title: Sevastopol-Belbekin lentoasema

text: Lentoasema sijaitsee linnuntietä runsas 10 kilometriä pohjoiskoilliseen Sevastopolin ydinkeskustasta, maanteitse matka on noin kolminkertainen.


title: Sevastopol-Belbekin lentoasema

text: Sevastopolin Belbekin lentoasema toimii myös sotilaskäytössä. Sinne on sijoittunut Ukrainan ilmavoimien 204. taktisen lentoprikaatin lentotukikohta.


title: Sevastopol-Belbekin lentoasema

text: Helmikuun 28. päivänä 2014 uutisoitiin, että sotilasvarustein aseistautuneet, mutta ilman joukko-osastojen tunnuksia liikkuneet ja panssaroitujen henkilökuljetusajoneuvojen tukemat venäläisjoukot (tai venäläismieliset joukot) piirittivät ja valtasivat lentoaseman pyrkien estämään ukrainalaisten hävittäjälentokoneiden lentoaseman käytön.


title: Sevastopol-Belbekin lentoasema

text: Nykyään Belbekissä on Venäjän federaation asevoimien 38. hävittäjälentorykmentti ja mm. kaksisoita Suhoi Su-27:ää, kaksitoista Suhoi Su-27SM:ää, kolme kaksipaikkaista harjoitushävittävä Suhoi Su-27UB:ä sekä viisi kaksipaikkasita Suhoi Su-30SM:ää.


title: Roque Máspoli

text: Roque Gastón Máspoli Arbelvide (12. lokakuuta 1917- 22. helmikuuta 2004) oli uruguaylainen jalkapalloilija ja vuoden 1950 maailmanmestari. Hän torjui Uruguayn mestaruuteen vuoden 1950 jalkapallon maailmanmestaruuskilpailuiden finaalissa Brasiliaa vastaan Estadio Maracanalla. Tätä Brasilian häpeäottelua kutsutaan Maracanaçoksi eli Maracanan iskuksi.


title: Roque Máspoli

text: Montevideossa syntynyt Máspoli aloitti jalkapallouransa paikallisessa Club Nacional de Footballissa. Hän teki pääsarjadebyyttinsä vuonna 1939 Liverpool de Montevideon riveissä. Yhden Liverpool-kauden jälkeen Máspoli siirtyi Club Atlético Peñarolin riveihin, jossa hän pelasi koko uransa loppuun, aina vuoteen 1955 asti. Hän voitti jalkapallon maailmanmestaruuden vuonna 1950 Uruguayn riveissä.


title: Roque Máspoli

text: Pelaajauransa jälkeen Máspoli siirtyi valmentamaan Peñarolia, jonka valmentajana hän voitti viisi Uruguayn pääsarjamestaruutta, Copa Libertadoresin sekä vuoden 1966 Intercontinental Cupin voitettuaan Real Madridin yhteismaalein 4-0. Myöhemmin hän valmensi joukkueita Espanjassa, Perussa ja Ecuadorissa.


title: Roque Máspoli

text: 1980-luvulla Máspoli toimi Uruguayn jalkapallomaajoukkueen päävalmentajana. Vuonna 1997 hänet nimettiin uudestaan samaan toimeen ja näin hänestä tuli kaikkien aikojen vanhin maajoukkuevalmentaja 80-vuotiaana.


title: Roque Máspoli

text: Huolimatta Máspolin menestyksekkäästä urasta maajoukkueen maalivahtina ja Peñarolin valmentajana, hänellä ei usein edes ollut sähköä omassa vaatimattomassa Montevideon asunnossaan. Hän ei ikinä saanut paljoa rahaa, mutta mainetta hänellä oli sitäkin enemmän.


title: Roque Máspoli

text: Máspoli pukeutui aina otteluissa mustaan tai ruskeaan peliasuun. Vuonna 2002 hän kertoi, että tämä johtui siitä, että huomaamattoman väriin pukeutuneena vastustajan hyökkääjät eivät huomaisi häntä ja näin heidän olisi vaikeampi tehdä maali. Omien sanojensa mukaan hän torjui kuuluisassa MM-finaalissa ainakin yhden laukauksen näin.


title: Janne Niska

text: Janne Niska (10. maaliskuuta 1975 – 27. helmikuuta 2014) oli suomalainen yritysjohtaja. Hän oli Pekkaniska Oy:n hallituksen puheenjohtaja ja omistaja. Lisäksi hän oli Janneniska Oy:n ja JN Windpower Servicesin perustaja, hallituksen puheenjohtaja ja omistaja. Janne Niska oli Pekkaniska Oy:n perustajan Pekka Niskan poika.


title: Kuusemajoki

text: Kuusemajoki () on Vienanmereen laskeva joki Karjalan tasavallassa Venäjällä. Sen pituus on 62,5 kilometriä, valuma-alueen laajuus 884 neliökilometriä ja keskimääräinen virtaama joen suussa 11,2 kuutiometriä sekunnissa.


title: Kuusemajoki

text: Joki saa alkunsa Keski-Karjalan tasangolta Ala-Kuusemajärvestä (ven. "Nižneje Kumozero") ja virtaa mutkitellen kohti itää Vienanmeren alangolla laskien Vienanmereen Kuuseman kylän luona. Joen reitillä on kaksi järveä, Tširkozero ja Kutno. Tärkein sivujoki on Sigma.


title: Kuusemajoki

text: Kuusemajoessa on paljon kalaa, varsinkin haukia ja ahvenia. Muita kalalajeja ovat taimen, purotaimen, muikku, siika, made, säyne ja särki. Koskinen joki sopii retkeilyyn varsinkin kesäkuun alussa, jolloin vedenpinta on korkeimmillaan.


title: Lentiira (järvi)

text: Lentiira on keskikokoinen karu erämaajärvi Sotkamon reitillä Kuhmon pohjoisosassa. Sen vedet laskevat etelään Iivantiiran kautta Lentua-järveen. Nämä muodostavatkin hyvän vesiretkeilykohteen. Tervareitti-niminen veneilyreitti alkaa Lentiiralta.


title: Ponkamajoki

text: Ponkamajoki eli Ponkamanjoki () on Vienanmereen laskeva joki Karjalan tasavallassa Venäjällä. Sen pituus on 86 kilometriä, valuma-alueen laajuus 1 220 neliökilometriä ja keskimääräinen virtaama joen suussa 30 kuutiometriä sekunnissa.


title: Ponkamajoki

text: Joki saa alkunsa Ponkamajärvestä (ven. "Pongoma") ja laskee Vienanmereen Ponkaman kylän luona. Sen reitillä on useita järviä kuten Vuoksjärvi ("Vokšozero") ja Ruokojärvi ("Bolšoje" ja "Maloje Rogozero"). Tärkein sivujoki on Jekuttijoki ("Jegut"). Aikaisemmin Ponkamajoki sai alkunsa Tuoppajärvestä, mutta Koutajoen tekoaltaita rakennettaessa Tuoppajärven ja Ponkamajärven väliseen salmeen rakennettiin pato.


title: Ponkamajoki

text: Ponkamajoen kalalajeja ovat taimen, harjus, hauki, ahven, muikku, siika, kuore, lahna, säyne, särki, mutu ja made. Koskinen joki soveltuu retkeilyyn varsinkin kesäkuussa, jolloin vedenpinta on korkeimmillaan. Kalastus onnistuu parhaiten yläjuoksulla ja järvissä.


title: Kesäjoki (joki)

text: Kesäjoki () on Vienanmereen laskeva joki Karjalan tasavallan Kemin piirissä Venäjällä. Sen pituus on 77 kilometriä ja valuma-alueen laajuus 1 020 neliökilometriä.


title: Kesäjoki (joki)

text: Joki saa alkunsa Kesäjärvestä (ven. "Letnjeje"), virtaa kohti itää ja laskee Vienanmereen autioituneen Kesäjoen kylän ("Letnjaja Reka") luona. Kalalajeja ovat lohi, taimen, siika, ahven, hauki, made, säyne, särki ja lahna. Koskinen joki on houkutteleva retkeilykohde.


title: Pariisin rauha (1814)

text: Pariisin rauhansopimus oli 30. toukokuuta 1814 allekirjoitettu rauhansopimus, joka päätti Napoleonin sotiin kuuluneen kuudennen liittokunnan sodan. Sopimuksen osapuolina olivat sodan hävinnyt Ranska sekä voittajavaltiot Iso-Britannia, Itävalta, Preussi, Venäjä, Ruotsi ja Portugali. Espanja solmi heinäkuussa 1814 Ranskan kanssa erillisen rauhansopimuksen, jossa oli sama sisältö.


title: Pariisin rauha (1814)

text: Liittokunnan joukot olivat vallanneet Pariisiin 30.–31. maaliskuuta ja 6. huhtikuuta keisari Napoleon oli luopunut vallasta Fontainebleaussa. Jo neljä päivää sitä ennen Charles Maurice de Talleyrandin johtama väliaikainen hallitus oli kutsunut Bourbon-suvun kruununperijän Ludvig XVIII:n Ranskan valtaistuimelle. Napoleon lähti maanpakoon 28. huhtikuuta. Tässä tilanteessa voittoisat liittoutuneet olivat valmiit antamaan kukistetulle Ranskalle edulliset rauhanehdot, jotta kuningaskunnan palauttamiselle saataisiin suotuisat edellytykset. Toukokuussa solmittu rauhansopimus käsitti kaikkiaan 33 kohtaa. Keskeiset rauhanehdot olivat seuraavat:Preussin vaatimuksesta sopimuksessa mainittiin myös, että Ranskan oli palautettava Berliiniin Brandenburgin portin päältä varastettu nelivaljakkoa esittävä patsas.


title: Pariisin rauha (1814)

text: Pariisin rauhansopimus ei sisältänyt tarkempia määräyksiä siitä, mitä Ranskan imperiumiin Napoleonin aikana liitetyille alueille manner-Euroopassa tehtäisiin. Sopimuksen lopussa pyydettiin kaikkia sen allekirjoittajavaltioita lähettämään edustajansa Wienin kongressiin päättämään tästä asiasta. Napoleonin palattua vielä lyhytaikaisesti valtaan (satapäiväinen keisarikunta) ja aloitettua sotimisen uudestaan jouduttiin seuraavan vuonna solmimaan uusi rauhansopimus Pariisissa. Sen ehdot olivat ensimmäistä ankarammat.


title: Vonkajoki

text: Vonkajoki () on Vienamereen laskeva joki Karjalan tasavallassa Venäjällä. Sen pituus on 106 kilometriä, valuma-alueen laajuus 2 580 neliökilometriä ja keskimääräinen virtaus 10 kuutiometriä sekunnissa.


title: Vonkajoki

text: Joki saa alkunsa Enkijärvestä (ven. "Engozero") ja laskee Vienanmeren Vonkalahteen ("guba Vonga"). Sen varrella on useita järviä kuten Pajujärvi ("Paiozero"), Tsokajärvi ("Tšogozero"), Pilsjärvi ("Pildozero"), Sintamajärvi ("Sindamozero"), Muramajärvi ("Muramozero") ja Koirajärvi ("Sobatšje"). Alajuoksulla sijaitsee Vongan rautatieasema.


title: Vonkajoki

text: Vonkajoen kalalajeja ovat taimen, purotaimen, hauki, harjus, ahven, siika, särki, säyne, muikku, kuore ja made. Koskinen ja maisemiltaan kaunis joki on suosittu retkeilykohde.


title: Pariisin rauha (1815)

text: Pariisin rauha oli 20. marraskuuta 1815 allekirjoitettu rauhansopimus, joka päätti lopullisesti Napoleonin sodat.


title: Pariisin rauha (1815)

text: Kuudennen liittokunnan sodan päätteeksi Ranska oli allekirjoittanut toukokuussa 1814 niin sanotun ensimmäisen Pariisin rauhan. Elballe karkotettu Napoleon oli kuitenkin onnistunut seuraavana vuonna palaamaan lyhyeksi aikaa valtaan Ranskassa (nk. satapäiväinen keisarikunta), jolloin edellisen sodan voittajavaltiot kokosivat vielä seitsemännen liittokunnan ja löivät Napoleonin joukot Waterloon taistelussa 18. kesäkuuta 1815. Napoleon luopui toistamiseen vallasta neljä päivää myöhemmin. Kun hänet oli viety karkotukseen Saint Helenan saarelle, solmittiin marraskuussa uusi rauhansopimus Ranskan sekä liittoutuneiden Ison-Britannian, Itävallan, Preussin ja Venäjän välillä.


title: Pariisin rauha (1815)

text: Kun vuoden 1814 rauhansopimus oli kohdellut hävinnyttä Ranskaa varsin lempeästi, nyt voittajat määräsivät sille selkeämmin rankaisevat rauhanehdot. Vuoden 1792 rajojen sijasta Ranskalle määrättiin nyt vuoden 1790 alussa voimassa olleet rajat, eli Ranska menetti Savoijin ja Saarin alueet. Se joutui luovuttamaan raja-alueita Itävallalle, Preussille, Alankomaille, Sveitsille ja Sardinialle. Lisäksi Ranska joutui maksamaan 700 miljoonan frangin edestä sotakorvauksia ja sen alueelle määrättiin asetettaviksi kolmesta viiteen vuoteen 150 000 miehen suuruiset miehitysjoukot, joiden ylläpidon Ranska joutuisi itse maksamaan. Ranska määrättiin myös palauttamaan Napoleonin joukkojen Saksasta ja Italiasta ryöstämät taideaarteet. Varsinkin Saksassa näitäkin rauhanehtoja pidettiin liian lievinä Ranskalle. Miehitysjoukkojen poisvetämisestä Ranskasta sovittiin vuoden 1818 Aachenin konferenssissa.


title: Kalkajoki

text: Kalkajoki () on Vienanmereen laskeva joki Karjalan tasavallassa Venäjällä. Sen pituus on 59 kilometriä, valuma-alueen laajuus 1 590 neliökilometriä ja keskimääräinen virtaus 10 kuutiometriä sekunnissa.


title: Kalkajoki

text: Joki saa alkunsa Enkijärvestä (ven. "Engozero") samannimisen taajaman luona, virtaa kohti itää ja laskee Vienanmeren Kalkalahteen samannimisen kylän luona. Kalkajoki on Enkijärven pääasiallinen laskujoki, mutta järvestä saa alkunsa myös Vonkajoki. Kalkajoen reitillä on useita järviä kuten Pirttilampi ("Pirtozero") ja Kalkajärvi ("Kalozero"). Sen vesi on lukuisten soiden takia ruskeaa.


title: Kalkajoki

text: Kalkajoki on hyvin kalaisa. Sen kalalajeja ovat taimen, hauki, ahven, särki, säyne, made ja lahna sekä toisinaan myös lohi ja kyttyrälohi. Joki on suosittu retkeilykohde.


title: Daniel Fernando Sturla Berhouet

text: Daniel Fernando Sturla Berhouet (s. 4. heinäkuuta 1959 Montevideo) on Uruguayssa uransa luonut roomalaiskatolinen arkkipiispa.


title: Daniel Fernando Sturla Berhouet

text: Hän liittyi salesiaaneihin vuonna 1987.


title: Daniel Fernando Sturla Berhouet

text: Sturla Berhouet sai 11. helmikuuta 2014 nimityksen Montevideon arkkipiispaksi.


title: Antonio María Barbieri

text: Antonio María Barbieri () oli uruguaylainen pappi.


title: Antonio María Barbieri

text: Barbieri sai 1940 nimityksen Montevideon arkkipiispaksi. Hänestä tehtiin yksi katolisen kirkon kardinaaleista vuonna 1958.


title: Boston Reds (1890–1891)

text: Boston Reds oli 1800 -luvun Major League Baseball -joukkue Bostonista. Joukkue otti nimensä perinteikkäältä (Boston) Red Stockings -joukkueelta, joka vuonna 1883 muutti nimensä Beaneatersiksi. Reds toimi vain kaksi kautta, mutta voitti molempina kausina liigansa mestaruuden.


title: Boston Reds (1890–1891)

text: Vuonna 1890 Reds voitti Players Leaguen mestaruuden takanaan Brooklyn Ward's Wonders ja New York Giants. Seuraavana vuonna joukkue oli mestari American Association -liigassa. Reds on toinen kahdesta MLB -joukkueesta, joka on voittanut kahden eri liigan mestaruuden peräkkäisillä kausilla. Brooklyn Dodgers teki sen myös voittaen AA:n 1889 ja National Leaguen 1890.


title: Boston Reds (1890–1891)

text: Kauden 1891 päätteeksi National League painosti AA:ta liittymään National Leagueen ja osana painostusta Boston Beaneaters ei pelannut Redsiä vastaan World Seriesiä. Lopulta neljä AA:n joukkuetta liittyi yhdistettyyn liigaan ja muut, mukaan lukien Reds, ostettiin ulos 135 000 dollarin summalla ja niiden pelaajat hajaantuivat jäljelle jääneisiin joukkueisiin.


title: Gloria Patri

text: Gloria Patri (latinaa, "Kunnia Isälle") on monissa kristillisissä kirkkokunnissa käytetty lyhyt, Jumalan kunniaksi laulettava hymni. Siitä käytetään myös nimitystä "Gloria minor" (pieni kunnia) tai "Doxologia minor" (pieni doksologia) erotukseksi messun "suuresta kunniasta" ("Gloria maior" eli "Gloria in excelsis Deo").


title: Gloria Patri

text: Hymni on todennäköisesti syyrialaista alkuperää. ja sen alkuperäistä syyriankielistä muotoa käyttävät yhä Idän assyrialainen kirkko ja Kaldealainen katolinen kirkko. Läntinen, latinalainen muoto lisää siihen sanat ""sicut erat in principio"" (lat. niin kuin oli alussa), jotka puuttuvat itäisistä versioista.


title: Gloria Patri

text: Hymnin kreikankieliset sanat kuuluvat:


title: Gloria Patri

text: Suomen ortodoksisen kirkon käyttämä suomennos:


title: Gloria Patri

text: Hymnin kreikkalainen muoto on todennäköisesti peräisin Antiokiasta ja on syntynyt areiolaisia vastaan käydyn taistelun tuloksena. Varhaisimmissa muodoissaan doksologian alkuosa on kuulunut: "Kunnia Isälle Pojan kautta Pyhässä Hengessä". Tässä muodossa sitä käyttivät areiolaiset. Koska valtavirran kristityt eivät hyväksyneet Areioksen oppia, jonka mukaan Kristus oli luotu olento, ja tämän korostamiseksi myös doksologian sanamuotoa muutettiin siten, että Isä ja Poika mainitaan samanarvoisina.


title: Gloria Patri

text: Kreikassa hymnin toinen osa sai edellä esitetyn muotonsa., jossa sitä käytetään bysanttilaista riitusta noudattavassa ortodoksisessa kirkossa, idän katolisissa kirkoissa ja orientaaliortodoksisissa kirkoissa.


title: Gloria Patri

text: Hymnin latinalainen versio kuuluu:


title: Gloria Patri

text: Suomen evankelisluterilaisen kirkon käyttämä suomennos:


title: Gloria Patri

text: Myös jälkimmäisen säkeen sanat "niin kuin oli alussa" ovat saaneet nykyisensä muotonsa areiolaisia vastaan käydyn kamppailun tuloksena. Niillä korostetaan kirkon käsitystä, että Kristus ei ole luotu, vaan kunnia on kuulunut hänelle alusta saakka. Vuonna 529 Galliassa pidetty Vasion (nykyisen Vaisonin) toinen synodi totesi viidennessä kaanonissaan, että doksologian toinen osa siinä muodossa, jossa se oli käytössä Roomassa, itämailla ja Afrikassa, sisälsi sanat "Sicut erat in principio", ja määräsi, että se oli lausuttava samassa muodossa myös Galliassa. Adrian Fortescue, joka vuonna 1909 kirjoitti asiaa koskevan artikkelin Catholic Encyclopediaan, mainitsi, että synodi oli erehtynyt väittäessään, että lännessä käytetty muoto olisi sama kuin kreikkalainen. Suunnilleen 600-luvulta lähtien nykyinen roomalaisen riituksen mukainen versio on ollut käytössä kaikkialla läntisessä kristikunnassa.


title: Gloria Patri

text: Ortodoksisessa kirkossa, orientaaliortodoksisissa kirkoissa, Idän assyrialaisessa kirkossa ja idän katolisissa kirkoissa Pientä Doksologiaa käytetään usein jumalanpalvelusten eri kohdissa ja yksityisissä rukouksissa. Muun muassa se luetaan kolmeen kertaan jokaisen jumalanpalveluksen alussa osana sekä osana jumalanpalveluksen lopussa lausuttua siunausta. Kun se on osana useamman hymnin sarjassa, se lauletaan joko ennen viimeistä tai ennen toiseksi viimeistä hymniä. Jälkimmäisessä tapauksessa se jaetaan kahtia: sanalla "kunnia" alkava alkuosa lausutaan ennen toiseksi viimeistä, sanoilla "nyt, aina" alkava loppuosa ennen viimeistä hymniä, joka tavallisimmin on Theotokion.


title: Gloria Patri

text: Roomalaisessa riituksessa "Gloria Patri" lausutaan tai luetaan usein hetkipalveluksen rukoushetkissä, joita rukoilevat papisto, monet vihkiytyneen elämän muodot ja seurakunnat sekä Vatikaanin toisesta kirkolliskokouksesta lähtien yhä useammin myös maallikot. Tavallisimmin se lausutaan psalmien tai kiitosvirsien lopuksi sekä responsorioissa. Se esiintyi myös messun johdannossa siinä muodossa, jossa se toimitettiin ennen roomalaiseen riitukseen vuonna 1970 tehtyjä muutoksia. Sitä käytetään myös yksityisessä hartaudenharjoituksessa, esimerkiksi ei-liturgisissa hartaushetkissä, varsinkin ruusukkorukouksissa, joissa se lausutaan aina ennen niitä pieniä helmiä, joiden kohdalla lausutaan Isä meidän -rukous ja jotka jakavat rukousnauhan viiteen kymmenen suuremman helmen joukkoon, joiden kohdalla rukoillaan Ave Maria.


title: Gloria Patri

text: Anglikaanisessa kirkossa "Gloria Patri" lausutaan tai lauletaan tavallisimmin psalmien ja kiitosvirsien päätteeksi aamu- ja iltarukouksissa.


title: Gloria Patri

text: Luterilaisissa kirkoissa "Gloria Patri" on vanhastaan liitetty jumalanpalveluksissa luettavan psalmitekstin jatkoksi sekä myös Simeonin kiitosvirren alkuun. Sitä käytetään myös aamu- ja iltajumalanpalveluksissa. Hymni on ahkerassa käytössä myös evankelisissa presbyteriaanisissa kirkoissa.


title: WE-177

text:
WE-177 on Britanniassa kehitetty ydinpommi. Sen eri versioita voitiin käyttää joko taktisena, kilotonni-luokan fissiota hyödyntävänä ydinräjähteenä tai strategisena fuusioräjähteenä eli lämpöydinpommina. Pommin räjähdysvoiman saattoi säätää ennakolta ennen pudottamista. Pommista oli olemassa versiot A, B ja C. Versio A oli kiihdytetty fissiopommi, mallit B ja C lämpöydinaseita. Sen käyttö aloitettiin syyskuussa 1966. WE-177 poistettiin palveluskäytöstä vuonna 1998. Se ei noudattanut enää brittien perinteistä, niin kutsuttua ”sateenkaarikoodia” ("Rainbow Code"), jossa ydinase nimettiin johonkin tiettyyn väriin liittyvän asian pohjalta.
Ase korvasi suurelta osalta ainakin tyypit Red Beard, Blue Steel, Blue Danube ja Yellow Sun. Näistä viimeisin oli "Green Grass" -ydinkokeen tyyppinen, megatonni-luokan fuusiopommi. Kaikkiaan WE-177-ydinpommeja valmistettiin 319 kappaletta.


title: WE-177

text: Ydinräjähde saatettiin toimittaa kohteeseensa V-pommittajien avulla, sekä myöhemmin myös pommitukseen soveltuvilla lentokoneilla Blackburn Buccaneer, Harrier sekä Panavia Tornado, SEPECAT Jaguar ja McDonnell Douglas F-4 Phantom II. WE-177:n pudotukseen soveltuvia, lähinnä etupäässä hävittäjälentokoneita oli lukuisia muitakin. Selvyyden vuoksi, vain eräitä keskeisiä on tässä esitettynä. Osa Britannian käyttämistä laivastohävittäjistä (kuten Supermarine Swift ja Supermarine Scimitar) olivat olleet jokseenkin epäonnistuneita, ja siksi ne vedettiin pois palveluksesta varsin nopeassa tahdissa.


Jalkapallon alle 17-vuotiaiden Pohjoismaiden-mestaruusturnaus () on vuosittain Pohjoismaissa järjestettävä alle 17-vuotiaiden jalkapalloturnaus. Se on Pohjoismaiden lisäksi avoin myös muille maajoukkueille. Turnaus on järjestetty vuodesta 1976 lähtien.


title: Jalkapallon alle 17-vuotiaiden Pohjoismaiden-mestaruusturnaus

text: Pohjoismaiden ulkopuolelta turnaukseen on yleensä osallistunut muun muassa Englanti, joka on myös sen kaikkien aikojen menestynein maa kymmenellä mestaruudellaan.


title: Torri del Benaco

text: Torri del Benaco on kunta Veronan maakunnassa Veneton alueella Italiassa. Kunta sijaitsee Gardajärven itärannalla. Torri del Benacon sijainti on strategisesti niin hyvä, että se on ollut linnoitettuna jo roomalaisten ajoista alkaen.


title: Torri del Benaco

text: Vuonna 1383 Antonio della Scala rakennutti nykyisen linnan, Castello Scaligeron. Tätä edeltäneestä linnasta on kuitenkin vielä jäljellä 900-luvulla rakennettu läntinen torni. Vuonna 1760 osa linnan muureista purettiin, ja niiden tilalle perustettiin sitrusviljelmiä. Vuonna 1980 kunta otti huonoon kuntoon joutuneen linnan haltuunsa ja kunnosti sen. Nykyään linna toimii museona, Museo del Castello, jossa esitellään alueen historiaa.


title: Jenan–Auerstedtin taistelu

text: Jenan–Auerstedtin taistelu (myös Jenan taistelu) oli 14. lokakuuta 1806 käyty Napoleonin sotien taistelu, jossa Preussin armeija kärsi ratkaisevan tappion Napoleonin komentamalle Ranskan armeijalle. Taistelu käytiin Jenan ja Auerstedtin ("Auerstädtin") kaupunkien alueella Saksissa. Taistelu käytiin vain muutamaa viikkoa neljännen liittokunnan sodan syttymisen jälkeen.


title: Jenan–Auerstedtin taistelu

text: Preussin kuningas Fredrik Vilhelm III oli solminut heinäkuussa 1806 salaisin liittosopimuksen Venäjän kanssa valmistautuen siten sotaan Ranskaa vastaan. Lokakuun alussa Braunschweigin herttua Kaarle Vilhelm Ferdinandin komentama preussilais-saksilainen armeija lähti etenemään Saksin läpi länteen uhatakseen ranskalaisia läntisessä Saksassa. Napoleon eteni kuitenkin nopeasti etelästä Thüringenin metsien kautta tarkoituksenaan yhyttää preussilaiset ennen kuin venäläiset ehtisivät liittyä heihin sekä katkaistakseen preussilaisten paluumahdollisuuden Elbejoelle. Kun Napoleonin 122 000 miestä käsittäneet joukot lähestyivät Preussin armeijan sivustaa, kuningas Fredrik Vilhelm määräsi jakamaan 114 000 miestä käsittäneet preussilais-saksilaiset joukot: Braunschweigin herttuan komentamat 63 000 miestä sijoitettiin Auerstädtiin ja ruhtinas Friedrich Ludwig von Hohenlohe-Ingelfingenin komentamat loput 51 000 miestä 24 kilometrin mittaiselle rintamalle Jenasta Weimariin.


title: Jenan–Auerstedtin taistelu

text: Lokakuun 14. päivän aamuna Napoleon iski ensimmäisenä Jenaan, johon ruhtinas Hohenlohe-Ingelfingen oli sijoittanut 38 000 miestä. Napoleon kukisti iltapäivään mennessä nämä ja muutkin ruhtinaan joukot. Samaan aikaan Louis-Nicolas Davout’n komentamat 26 000 miestä hyökkäsivät Braunschweigin herttuan joukkoja vastaan Auerstädtissä. Kaarle Vilhelm Ferdinand hajotti ylivoimaiset joukkonsa erillisiin hyökkäyksiin, mikä auttoi Davout’ta pitämään pintansa. Herttuan haavoituttua kuningas Fredrik Vilhelm ryhtyi itse komentamaan armeijaansa, mutta preussilaisten taisteluinto laski kun tieto Jenan joukkojen tappiosta saapui. Heidän puolustuslinjansa Auerstädtissä luhistuivat noin tuntia myöhemmin. Myös kolmas, Jean-Baptiste Bernadotten komentama ranskalainen armeija oli ollut lähistöllä taistelun aikana, mutta Napoleonin määräyksestä huolimatta se ei osallistunut taisteluun.


title: Jenan–Auerstedtin taistelu

text: Ranskalaiset menettivät taisteluissa noin 12 000 miestä. Preussilaiset ja saksilaiset menettivät 24 000 miestä kaatuneina ja haavoittuneina sekä 20 000 sotavankeina. Myös Braunschweigin herttua haavoittui kuolettavasti. Preussi kärsi seuraavina päivinä joukon muita murskatappioita ja 25. lokakuuta Davout’n joukot valtasivat kuningaskunnan pääkaupungin Berliinin. Kuningas ja Preussin armeijan jäljelle jäänyt osa joutui perääntymään Itä-Preussiin.


title: International Center of Photography

text: International Center of Photography (ICP) on Manhattanilla New Yorkissa sijaitseva valokuvamuseo ja -koulu sekä tutkimuskeskus. Cornell Capan vuonna 1973 perustama ICP on kasvanut yhdeksi maailman suurimmista valokuva-alan instituutioista.


title: International Center of Photography

text: ICP:n museon kokoelmissa on yli 130 000 valokuvaa ja lisäksi yli 200 000 negatiivia ja diafilmiä sekä papereita, filmejä ja audio- sekä videomateriaalia. Kokoelmissa on kuvia vanhoista dagerrotypioista ja valokuvapostikorteista uusiin valokuviin. Kokoelmissa on runsaasti materiaalia muun muassa Robert Capalta, Roman Vishniacilta, David Seymourilta, Werner Bischofilta, Dan Weinerilta, Henri Cartier-Bressonilta ja Weegeeltä.


title: International Center of Photography

text: ICP:n koulussa opiskelee noin 5 000 oppilasta, ja se järjestää vuosittain noin 400 kurssia, joiden sisältö vaihtelee perinteisestä valokuvauksesta ja pimiötyöskentelystä digitaaliseen valokuvaukseen. ICP:ssä on kolme opetusohjelmaa. Niistä yksi keskittyy dokumentaariseen valokuvaukseen ja kuvajournalismiin.


title: Tarja Halosen puisto

text: Tarja Halosen puisto () on pienehkö puisto Helsingin Kaupunginteatterin vieressä Helsingin Kallion kaupunginosassa. Puisto nimettiin presidentti Tarja Halosen mukaan Halosen täyttäessä 70 vuotta joulukuussa 2013. Teatteria rakastava ja Kalliosta kotoisin oleva Halonen "ei olisi osannut kuvitellakaan parempaa lahjaa kuin nimikkopuisto Helsingin Kaupunginteatterin kupeessa".


title: Tarja Halosen puisto

text: Helsingin kaupungilla on ollut tapana nimetä jokin katu, aukio tai puisto jokaisen tasavallan presidentin mukaan. Myös kaikkien aikaisempien presidenttien mukaan on Helsinkiin nimetty vähintään yksi paikka.


title: Tarja Halosen puisto

text: Puistossa sijaitsee vuonna 1970 pystytetty Kari Juvan suurikokoinen veistos "Thalia ja Pegasos".


title: MKTO

text: MKTO on yhdysvaltalainen popduo, jonka muodostaa Malcolm David Kelley ja Tony Oller. Miehet tapasivat vuonna 2010 kuvatessaan televisiosarjaa "Gigantic". Myöhemmin he päättivät perustaa duon, jonka nimi tulee jäsenten nimikirjaimista. He saivat levytyssopimuksen Columbian kanssa, ja julkaisivat debyyttisinglensä "Thank You" tammikuussa 2013. Yhtyeen mukaan nimetty esikoisalbumi julkaistiin 31. tammikuuta 2014. Se saavutti ensimmäisen sijan Australian albumilistalla.


title: Päijät-Hämeen neuroyhdistys

text: Päijät-Hämeen neuroyhdistys ry (entinen Päijät-Hämeen MS-yhdistys) toimii MS-tautia ja harvinaisia neurologisia sairauksia (harnes) sairastavien henkilöiden sekä läheistensä tukena ja vertaisverkostona. Yhdistyksen jäseneksi voivat liittyä sairastuneet ja heidän läheiset tai muuten yhdistyksen toimintaa kannattavat ihmiset ja yhteisöt. Yhdistyksen tarkoitus on jakaa tietoa, edistää kuntoutusta ja sosiaalisia oikeuksia. Yhdistys on Neuroliiton alueellinen jäsenyhdistys.


title: Päijät-Hämeen neuroyhdistys

text: Päijät-Hämeen neuroyhdistys on perustettu 24.1.1979 Lahdessa. MS-yhdistystoiminta on kuitenkin alkanut seudulla ensimmäisen kerran jo vuonna 1974 Lahden MS-kerhona, joka toimi Helsingin MS-yhdistyksen alaisena. Lahden MS-kerhon perustavassa kokouksessa Risto ja Saara Mäki-Ketelän kotona oli toiminnanjohtaja Liisa Leiva MS-liitosta, ylihoitaja Soile Hemmi Lahden kaupungin avosairaanhoidosta, Juhani Siikander Inva-keskuksesta ja 13 MS-tautia sairastavaa henkilöä. Vuodesta 1979 yhdistys toimi nimellä Päijät-Hämeen MS-yhdistys. Vuoden 2016 alusta yhdistyksen nimi muuttui ja nykyinen nimi on Päijät-Hämeen neuroyhdistys.


title: Päijät-Hämeen neuroyhdistys

text: Päijät-Hämeen neuroyhdistyksen puheenjohtajat:


title: Päijät-Hämeen neuroyhdistys

text: Lähde: Yhdistyksen historiikki ja toimintakertomukset.


title: Päijät-Hämeen neuroyhdistys

text: Päijät-Hämeen neuroyhdistyksen toimialue on Päijät-Hämeen keskussairaalan piiri. Toiminta-alueen paikkakuntia ovat Asikkala, Hartola, Heinola, Hollola, Hämeenkoski, Iitti, Kärkölä, Lahti, Myrskylä, Nastola, Orimattila, Padasjoki, Pukkila ja Sysmä. Päijät-Hämeen neuroyhdistyksen toimisto sijaitsee Lahdessa.


title: Päijät-Hämeen neuroyhdistys

text: Päijät-Hämeen neuroyhdistyksen toiminta sisältää mm. jäseniltoja, kerhomuotoisia tapaamisia, liikuntaryhmiä, retkiä, tapahtumia ja tukihenkilötoimintaa. Jäseniltoja on noin kerran kuukaudessa vaihtuvin teemoin, samoin kerhot kokoontuvat myös noin kerran kuussa. Yhdistyksen päätapahtuma on vuosittainen KesäMäsä, joka järjestetään Lahden satamassa yhteistyössä Invalidiliitto ry:n kanssa.


title: Päijät-Hämeen neuroyhdistys

text:
Päijät-Hämeen neuroyhdistyksen toiminnan tarkoitus on:
Näiden lisäksi yhdistyksellä on:


title: Päijät-Hämeen neuroyhdistys

text: Yhdistystoiminta on vapaaehtoistoimintaa.Päijät-Hämeen neuroyhdistyksen kerhot kokoontuvat noin kerran kuukaudessa.


title: Kloorifeniramiini

text: Kloorifeniramiini eli kloorifenamiini (CHClN) on antihistamiineihin kuuluva lääkeaine. Se ei ole yhtä unettava kuin monet muut ensimmäisen sukupolven antihistamiinit.


title: Kloorifeniramiini

text: Kloorifeniramiini on huoneenlämpötilassa kirkas öljymäinen neste. Yhdiste on optisesti aktiivinen ja sillä on kaksi enantiomeeria. Lääkkeenä kloorifeniramiinia käytetään tyypillisesti raseemisena seoksena, mutta kloorifeniramiinin S-enantiomeeri on vaikutuksiltaan sata kertaa potentimpi kuin R-kloorifeniramiini. Kloorifeniramiinin vaikutus perustuu H-histamiinireseptorin toiminnan estämiseen, mikä estää histamiinin sitoutumisen reseptoriin ja histamiinin vaikutusten ilmentymisen. Yhdistettä käytetään allergisen nuhan, nokkosrokon ja astman hoidossa. Eläimissä yhdiste metaboloituu demetyloitumalla ja hapettumalla.


title: Kloorifeniramiini

text: Kloorifeniramiinin synteesiin käytetään kahta tapaa. Vanhemmassa tavassa p-klooribentsyylinitriili reagoi 2-bromipyridiinin kanssa natriumamidin vaikutuksesta p-kloorifenyyli-2-pyridyyliasetonitriiliksi, joka edelleen reagoi 2-dimetyyliaminoetyylikloridin kanssa ja tämän välituotteen hydrolyysi ja dekarboksylointi happamissa olosuhteissa johtaa kloorifeniramiinin muodostumiseen.


title: Kloorifeniramiini

text: Toinen kloorifeniramiinin valmistukseen käytettävä menetelmä on 2-(4-klooribentsyyli)pyridiinin reaktio 2-dimetyyliaminoetyylikloridin kanssa natriumamidin läsnä ollessa.


title: Tupakanvastainen liike natsi-Saksassa

text: Natsi-Saksassa aloitettiin tupakoinninvastainen liike sen jälkeen, kun saksalaiset lääkärit olivat havainneet yhteyden tupakoinnin ja keuhkosyövän välillä. Hallitus tuki kampanjaa natsien päästyä valtaan ja kansallissosialistien johto tuomitsi tupakoinnin. Liikkeen myötä muun muassa kiellettiin tupakointi raitiovaunuissa, linja-autoissa ja kaupunkijunissa, pienennettiin tupakka-annoksia Wehrmachtissa sekä korotettiin tupakkaveroa.


title: Christian von Haugwitz

text: Christian August Heinrich Kurt von Haugwitz (11. kesäkuuta 1752 Peuke bei Oels, Sleesia – 9. helmikuuta 1832 Venetsia, Itävalta-Unkari) oli preussilainen kreivi, poliitikko ja diplomaatti, joka toimi Preussin ulkopolitiikan pääarkkitehtina vuosina 1792–1806.


title: Christian von Haugwitz

text: Haugwitz opiskeli Hallen ja Göttingenin yliopistoissa, minkä jälkeen hän matkusteli Euroopassa. Liityttyään ruusuristiläisiin hän pääsi tutustumaan Preussin kuningas Fredrik Vilhelm II:n tärkeään neuvonantajaan Hans Rudolf von Bischoffwerderiin. Tämä avasi Haugwitzille tien diplomaatiuralle ja 1792 hänet nimitettiin Preussin lähettilääksi Wieniin. Saman vuoden lopussa hänet kutsuttiin Preussin ulkoministeriksi. Hän neuvotteli tammikuussa 1793 Puolan toisen jaon yhdessä Venäjän kanssa itävaltalaisten tietämättä. Preussin ja Itävallan suhde jännittyi entisestään, kun Haugwitz vuonna 1795 junaili Baselin rauhansopimuksen, joka irrotti Preussin Ranskan vallankumoussodista. Ranskan voimistuttua Haugwitz olisi halunnut Preussin liittyvän Ranskan vastaiseen toisen liittokunnan sotaan vuonna 1799, mutta kuningas Fredrik Vilhelm III kieltäytyi. Toisen liittokunnan hajottua Preussi liittoutui Venäjän kanssa.


title: Christian von Haugwitz

text: Kun Napoleon vuonna 1803 miehitti Englannille kuuluuneen Hannoverin Saksassa, eikä kuningas Fredrik Vilhelm vieläkään suostunut toimiin Ranskaa vastaan, Haugwitz erosi vastalauseena elokuussa 1804. Kun Ranskan joukot kolmannen liittokunnan sodan aikana syksyllä 1805 loukkasivat puolueettoman Preussin aluetta Ansbachissa, Haugwitz toimitti henkilökohtaisesti Napoleonille Preussin uhkavaatimuksen, jossa uhattiin sodanjulistuksella mikäli Ranska ei hyväksyisi Preussin välitystä sotivien osapuolten kesken. Kun Napoleon kuitenkin löi itävaltalaiset ja venäläiset Austerlitzin taistelussa joulukuun 1805 alussa, Haugwitz joutui allekirjoittamaan 15. joulukuuta Schönbrunnin sopimuksen, jonka mukaan Preussin oli liittouduttava Ranskan kanssa sekä vaihdettava alueitaan Hannoveriin. Sopimus teki Preussin täysin riippuvaiseksi Ranskasta.


title: Christian von Haugwitz

text: Napoleon painosti Haugwitzin seuraajaksi tulleen Karl August von Hardenbergin eroamaan Preussin hallituksesta huhtikuussa 1806, jolloin Haugwitz palasi aiempaan tehtäväänsä. Hänen johdollaan Preussi ryhtyi sangen huonosti valmistautuneena elokuussa 1806 uuteen sotaan Napoleonia vastaan, mutta kärsi murskatappion Jenan–Auerstädtin taistelussa lokakuussa. Haugwitz erosi uudelleen hallituksesta marraskuussa 1806, eikä enää palannut. Hän asui vuodesta 1820 Italiassa. Hänen muistelmansa julkaistiin postuumisti vuonna 1837 nimellä "Fragment de mémoires inédits du comte de Haugwitz".


title: Louis Ferdinand (Preussin prinssi)

text: Friedrich Ludwig Christian (tunnettu yleisesti nimellä Louis Ferdinand; 18. marraskuuta 1772 – 10. lokakuuta 1806 Saalfeld) oli Preussin prinssi ja sotilas. Hän oli prinssi August Ferdinandin poika ja kuningas Fredrik Suuren veljenpoika. Louis Ferdinand kunnostautui vuosina 1793–1794 käydyssä sodassa Ranskaa vastaan. Napoleonin sotien aikana vuonna 1804 hän pyrki saamaan sotaliiton Preussin ja Itävallan välille Ranskaa vastaan. Kun neljännen liittokunnan sota vuonna 1806 puhkesi, hän sai komentoonsa ruhtinas Hohenlohen komentaman armeijan 8 000 miestä käsittäneet etujoukot. Louis Ferdinand kaatui Saalfeldin taistelussa 10. lokakuuta ranskalaisen ratsumiehen surmaamana.


title: Louis Ferdinand (Preussin prinssi)

text: Prinssi Louis Ferdinand tunnettiin myös musiikillisesta lahjakkuudestaan ja hän sävelsi joitain pianoteoksia.


title: Aku Paasi

text: Aku Paasi, (aik. August Pyy; 1895 Suurpero, Viipurin maalaiskunta – 1937 t. 1938 Neuvostoliitto) oli suomalainen SKP:n ns. revolverioppositioon kuulunut punaupseerikoulun oppilas. Hän johti vuonna 1920 Pietarissa ns. Kuusisen klubin murhat suorttanutta kuuden punaupseerikoulun oppilaan ryhmää.


title: Aku Paasi

text: Viipurin seudulta kotoisin olleen Paaden isällä oli maatila ja Paasi kävi itsekin Suomessa pehtorikoulun. Hän työskenteli myös viilarina rautateillä ja johti sisällissodan aikana Suurperon punakaartia. Sen jälkeen hän siirtyi Venäjälle aikoen ryhtyä maanviljelijäksi Altain alueella. Oleskeltuaan vuonna 1918 Buin siirtolassa Paasi asettui Pietariin ja meni oppilaaksi Pietarin punaupseerikouluun. Hän valmistui huhtikuussa 1919 koulun tykistölinjalta ja osallistui 1919–1920 taisteluihin Itä-Karjalassa muun muassa tykkipatterin komentajana.


title: Aku Paasi

text: Venäjälle paenneiden suomalaiskommunistien rivijäsenten elämä oli köyhää ja heidän arvostelunsa tukahdutettiin kommunistipuolueen johdon taholta muun muassa erottamalla arvostelijoita puolueesta. Puolueen sisälle muodostuikin oppositioryhmittymä (ns. revolverioppositio), joka päätti iskeä eli ""poistaa johdon ja joukkueen välisen kuilun"" avoimella hyökkäyksellä. Oppositio oli tyytymätön myös punaupseerikoulun komissaarina toimineen Eino Rahjan johtamistyyliin, puolueen keskuskomitan jäsenille yhteisistä varoista maksettuihin palkkioihin sekä siihen että keväällä 1919 Narvan taisteluun lähetetty Suomen komppania oli kärsinyt jo ennen rintamalle tuloa suuret tappiot johdon tekemien virheiden takia.


title: Aku Paasi

text: Paasi erotettiin oppositiotoimintansa vuoksi SKP:stä heinäkuussa 1920. Paaden johtama kuuden punaupseerioppilaan ryhmä ampui 31. elokuuta 1920 kahdeksan SKP:n jäsentä ja haavoitti kymmentä. Teon jälkeen ryhmä antautui vapaaehtoisesti miliisille.